url: =PASIAN ADING MITE PAWLBAWL | Amah Tawh Sepna-ah Lungnopna | LESSON 1 ~ MUC\nPASIAN ADING MITE PAWLBAWL | Amah Tawh Sepna-ah Lungnopna | LESSON 1\nAdmin 10:54:00 PM Articles, Sabbath School Lesson\nPASIAN ADING MITE PAWLBAWL\nAmah Tawh Sepna-ah Lungnopna\nKhat veivei ciangin i ngaihsut thu khat in i nuntakna-ah kikhelna lianpi piangsak thei hi. Hun khatlai-in Pasian nasem ka naseppih pawl khat tawh thu tuamtuam ka holim khawm uh hi. Tua bangin ka kiho-na uhah upna pulaakna, tecipanna leh Pasian thugenna (evangelism) tawh kisai thu tuamtuam ka ki kum khawm uh hi. Ka lawmte khat in ama ngaihsutna hih bangin hong pulaak hi: “Hotkhiat nasep (mission) i cih pen Pasian nasep hi. Vantung hauhna vangliatna a om khempeuh tawh leitung honkhia dingin na hong sem hi. Eite nasep in ahihleh lungdam kipak-in Amah tawh hotkhiat nasepna-ah nasemkhawm dingte i hi hi. I nasep in seploh aphamawh nasep hi. Ka liangko panin vangik akisuahkhia bangin nuamna tawh ka kidim hi. A mangthang mite honkhia ding keima nasep hi lo hi. Hotkhiat nasep in Pasian sep ding hi,” ci-in hong gen hi.\nHotkhiat nasep in Pasian nasep hi mah hi; Lai Siangtho in zong tua mah hong hilh hi. Solomon in hih bangin pulaak hi: Pasian in mihing lungsimah tawntung thu hong koih hi” (Thuhilhsia 3:11). I pian a kipan mihing in tawntung thu thute a lunggulh thei dingin Pasian in tua lunggulh hong guan hi. Augustine in hih bangin pulaak hi: “Topa aw, nangma adingin nong bawl hi. Nangma sungah tawlngakna ka ngah matengun tawldamna ka nei kei ding uh hi.” John gen bangin Jesuh in mimal khempeuh adingin khuavak hi (John 1:9). Pasian in mihing sungah Amah lunggulh theihna a hong koih banah Amah tawh a kinai thei dingin Kha Siangtho a hong paisak hi.\nNa hoih sepnopna lungsim, mawhna kiphawk theihna khempeuh in Kha Siangtho nasep ahi hi. A hoih sepnopna, hehpihna lungsim leh angsung khual lo lungsim cihte in Kha Siangtho in hong sawl ahi hi. I phawk a, i phawk kei zongin, Jesuh tawh kinai zaw dingin Kha Siangtho in i sungah na hong sem hi (John 16:7–15). A lian penpen piakkhong i ngah in Jesuh Khrih ahi hi.\nMihing in mawhna sungah lamet bei, mangthangin tawntung sihna manawh hi. Ahi zongin Pasian in lametna lampi hong bawlsak hi. Luke in, “Mihing Tapa in a mangthang mite zong ding leh honkhia dingin a hong pai hi, “ci hi (Luke 19:10. Paul in hih bangin genbeh hi: “Mimawh ihih lamtak nangawnin Pasian in a hong itna hong lakin mawhnei ihih laitakin zong eite ading Khrih hong si hi” (Rom. 5:8). Sihna pan i suahtak nadingin Pasian mah in lampi bawl masa hi. Khrih in Ama vangliatna khempeuh nusia-in mawhna khuamial tawh kidim leitungah hotkhiat nasem dingin a hong pai hi.\nAmah zuan-in kal khat i suanma-in Amah in hong delhphei khin hi. I nunna i piak ma-in Amah in a nunna a hong pia khin zo hi. Eite in Ama galte i hi hi. Ahi zongin Amah in eite lawm hi. Eite in Amah i nunghei a, ahi zongin Amah in ei lam a mai hong ngat hi. Eite in amah i thudon kei a, ahi zongin Amah in eite hong lai-na mahmah hi.\nLuke 15 sungah Jesuh in a mangthang tuu-te a zong tuucing bangin pulaak hi; a mo-ken dingin a sumtang mansuah a zongzong numei bangin Jesuh in nang hong zong hi; a mangthang a tapa ciah kik dawn dingin a va tai veva a pa bangin Jesuh in hong gal-et tawntung hi. Ellen G. White in a pulaak thu ciaptehhuai hi: “Leitung akipiansak ma-in hotkhiatna kigeelkhol khin hi. A mangthang mite tatkhiatna-ah Jesuh kia bek kihel lo hi. Vantung thu kikupna (council) ah, leitung a kipiansak ma-in, Pa leh Tapa thu kikhupna-ah, mihingte in Pasian tungah hong thuman kei kha zenzen uhleh Khrih in Pa Pasian tawh khop-in, thu palsat mi dinmunah hong ding-in, a mawhmi thuak ding thaman a hong thuak dingin kithukim khin uh hi. Advent Review and Sabbath Herald, November 15, 1898. Tawmvei sung hih thu lungngai in.\nEite in hamphatna lianpi i ngah mah bangin masuan lianpi zong i nei hi. Khrih tawh kop-in nasepkhopna-ah lungnopna leh masuan lianpi i neihna-ah Amah tawh mapangin hotkhiat nasepna sung va kihelna-ah lungdamna lianpi hi, cih thu i quarter sungin i kikum ding hi.\nLESSON 1 June 27–July 3\nBANG HANGIN TECI DINGIN NUNGTA?\nTu Kaal Sung Sim Ding: James 5:19, 20; Luke 15:6; Zeph. 3:17; John 7:37, 38; 1 Tim. 2:3, 4; 2 Cor. 5:14, 15.\nKAMNGAH: Hih bang gamtatnate pen eite hong Hon Pasian muhna-ah a hoih a kilawm thu ahi hi. Mi khempeuh in hotkhiatna ngahin, thuman a theihkim ding Pasian in deih hi. 1Timothy 2:3, 4.\nMi khempeuh in Pasian it-in, Ama hehpihna thei-a Kha Siangtho tawh thaksuak-in Pasian gam sungah hotkhiatna ngah dingin, Pasian in deihna lianpi nei hi. Pasian in mi khempeuh a hotkhiatnopna sangin thupi a sakzawk bangmah om lo hi. Ama hong itna in mi khempeuh huamkim hi. Hong hehpihna in tehpih nei lo hi. Ama lai-nat itna in bei ngei lo hi. Ama mawhmai-sakna in ciangtan nei lo hi. A vangliatna in bei hun nei lo hi. Leitung pasian tuamtuamte in ahihleh biakpiakna ngen uh a, eite Pasian in ahihleh biakpiakna dingin Amah mah hong kipia khia hi. Ama kipiakna sangin a lian zaw kipiakna om lo hi. Mihing in kihonkhia ding a lunggulhna sangin Pasian in eite a hong hot nopna in lian zaw hi. “Tua ahih manin hih thu a hoih hi-a eite hong Honpa Pasian santheih thu ahi hi. Tua Pasian in mi khempeuh in hotkhiatna ngahin thuman thutak a theih ding uh a deih hi” (1 Tim. 2:3, 4). Ama lungsim in nang le kei a hong hotkhiat nopna tawh kidim hi.\nTecipanna in Jesuh thu pulaak cihna hi. Tua thu in eite a hong hotkhiat nadingin Ama sep thute, nunzia a thakin a hong bawlphatna, Amah in kua hi cih thute, a hong hilh alamdang Ama thuman thute, hoihna tawh kidim Ama nunzia khempeuh huam hi. Bang hangin tecipan kul hiam? Amah in kua hi, cih theitel a, Ama hehpihna leh Ama hong itna i muh ciangin daitakin i om zo kei hi. Amah tawh nasemkhawm ihihna-ah, hehpihna in a hotkhiat mite leh Ama hong itna tawh a kikhel mite i muh ciangin Topa tawh a lungdamkhawm ihi hi\nSUAHTAK THEIHNA LAMPI KIHONG\nMi khempeuh in Topa atheih nadingin nisim-in Pasian in lampi hong honsak hi. Kimlepaam piansak nate hoihna, a lamdannate leh Kha Siangtho tungtawnin mite lungsimah Topa hong kilaak hi. Leitung vantung khempeuh a lamdanna, a Bawlpa koih bangbangin a omna-uh cihte in vantung Pasian pilna in thukpi leh ciangtan om lo Ama sepnate khempeuh pulaak uh ahi hi. Nisim nuntak khuasakna tungtawnin Topa theihtelna nei-in Amah zuan thei dingin hong makaih hi. Kha Siangtho tungtawnin Pasian in Amah leh amah a hong kilaak hi. Piansak nate lamdanna, a hong piak thupha khempeuhte banah a hong itna akilangsak pha pen in Jesuh nunzia leh Ama nasepte hi-in, tuate in Pasian theihtelna hong guan hi. Mite tungah Jesuh hong itna i va pulaak ciangin amaute in zong hotkhiatna sung a tung thei ding lampi a hilh ihi hi.\nLk. 19:10 sim inla, James 5:19, 20 tawh enkak in. Leitungah Khrih a hong nuntak Ama deihna bulpi Luke lungdamna thupuak in bang hong hilh hiam? Bangci bangin Khrih in a mangthangte hotkhiat a nasepna-ah eite in zong Amah tawh mapang khawm thei ding i hiam?\nJames hong hilh bangin “Mawhna a bawl mi khat a khialhna panin a kiheikiksak mi in sihna panin tua pa nuntakna a honkhia hi a, mawhna tampi zong a khuhsak ahi hi” (James 5:20). Roman in zong hih thu pulaak hi. Romans 1 leh 2 sungah Gentile mi hi taleh Jew mi hi taleh piansak nate tungtawnin Pasian a hong kilaakna mu khin uh a, Lai Siangtho hong hilh thute athei khin Jew mite in Khrih nei lo ahih manun amangthang khin uh hi. Romans 3–5 sungah sawltak Paul in hehpihna hangin a hong piak hotkhiatna thu upna tawh i ngah hi, ci-in hong hilh hi. Romans 6–8 sungah Pasian hong hehpihna in midik a hong suahsakin tua hehpihna hang bekmah ahihlam hong hilh hi. Romans 10 sungah Topa min tawh huhna a ngen mi khempeuh in hotkhiatna ngah ding hi, ci hi” (Rom. 10:13). Tua tawh kizom-in a-um lo mi in Ama min tawh angen kei uh hi, ci hi. Zakna om kei leh bangci bangin um ding uh hiam? Agenkhia mi om keileh kua in za ding hiam, ci hi (Rom. 10:14, 15). Vanglian hotkhiat lungdamna thu in leitung mun khempeuh azelh nadingin Pasian in eite mah ahong zang hi.\nMi khat in hotkhiatna thu azak nakleh pha zo hi bek hi lo-in limtakin theihtelna nei-in hotkhiatna a ngah ding thupi mahmah hi. Pasian in minam khempeuh honkhia dingin a sepna-ah eite khat ciat in bang dinmun panin mapan theihna nei i hiam? Nangma genna hangin mi bangzah in hotkhiatna thu za khin uh hiam? Hih zong i kidot ding a thupi dotna khat hi.\nEITE’N JESUH LUNGDAMSAK THEIHNA\n“Na dam dam hiam? Na nasep kimang thei buang maw, na hoih tek uh hiam? ci-in a hong kidong ngei hiam? Hih bang dotnate Pasian a dong ding hi lecin Pasian in koi bangin ngaihsutin na um hiam? Topa aw, mihingte na hong muhdan na lung a kim hiam? ci hi lecin koi bangin hong dawng kik dingin na lamen hiam? Hih bangin hong dawngkik kha thei ding hi: “ Ka lunggim tawntung hi. Thuak-haksa mahmah ing. Dongtuak, galtai mi tul za tampite hangin ka khitui luang tawntung hi. Amaute in nek , silh ding nei lo, naupangte in hehpih huai mahmah uh hi. Leitung khuapi lian mahmahte sung en kawikawi-in ka vak kawikawi-nate ah inn nei lo, cimawh mi tampi ka mu hi. Bawlsiatna thuak numeite, lau-na tawh kidim naupangnote thuakna ka muhteh ka lungtangna hi. Thauvui thautang lakah a om mite, tui, nisa hangin dongtuakte, a kilawh thei lauhuai natna tuamtuamte ka mu ngitnget hi. Tua ahihleh, “ Topa aw, na lung hong damsak a om hiam, na hong lungkimsak, nuam-in la a hong sa-sak a om hiam” ci-in a dong kik ding hi lecin, Pasian lungdamna a piangsak thute na mu ding hi.\nLuke 15:6, 7, 9, 10 leh 22–24, 32 sim in. A nunung pen-in bang thu kigelh hiam? Tua thute in Pasian a lungkimsak thute bang pulaak uh hiam?\nA mangthang mi khat in hotkhiatna thu a up ciangin vantung in nuamna tawh kidim hi. Natna, sihna, lau-na tawh kidim leitung panin, Pasian hong hotkhiat lungdamna thu mite tungah i va hopsawn ciangin Pasian a lungdam hi. Khrih hong itna mite tungah va hawm dingin a hong taw-sawn thei a lian penpen in, tua bangin nasepna in Pasian lungdamna piangsak hi, ci-in i theihna ahi hi. Pasian hong itna i pulaak ciangin vantungah nuamna lianpi om hi.\nZephaniah 3:17 sim in. Ama hong hehpihna i pom ciangin Topa in bang hongci muh hiam?\nHih bangin na mitkha-ah geel dih in: Nangma teci panna hangin mi khat in Honpa-in Jesuh Khrih a up takteh Jesuh in nuamna tawh kidim hi. Vantung khempeuh in nuamsa lasa uh hi. A vanglian i Honpa in mimal khat ciat kikhelna hangin lungdam hi. Dahna tawh kidim leitungah nangma teci panna in Pasian lungdamsak thei, nuamsak theihna sangin a lianzaw bang om hiam?\nSi Tuipi pen tuipi maitang sangin pi 1388 bang niamzaw hi; leitungah mun niamna pen khatin kiciamteh hi. Jordan Gunpi in Galilee Gunpi pan-in luangkhia-in Jordan zangkuam nawktan-in Si Tuipi sungah lut hi.\nKhualum, guahtui tawmna mun ahih manin, tuihuu paikhia tamlua in gun tuite kangh pahpah hi. Si Tuipi in al mahmah hi; mineral tuamtuamte 33.7 bek om ahih manin bangmah nungta zo lo hi; a nungta thei tawm mahmah hi. Ngasa, lopa cihte nungta zo lo hi. Lungno kimkhat leh bacteria pawl khat bek nungta thei uh hi.\nI nuntakna-ah zong Pasian hehpihna ngah napi-in mi tungah a luangkhia-sak lo mi in, Si Tuipi bangin niin bulom kikholna hi ding hi. Khristian khat in tua bangin a nungta ding hi lo hi.\nJohn 7:37, 38; Luke 6:38 sim in. Si Tuipi bang hi lo-in, Khrih tung pan nunna tui siangtho a dawn mi sung pan bang hong phul khia ding hiam?\n“Mihingte hong sawl lo-in Pasian in leitung mite honkhia thei hi; ahi zongin Khrih nunzia i neih nadingin tua thu gen dingin mihingte a hong sawl hi; Ama na i sep loh phamawh hi. Khrih sihna tungtawnin hotkhiatna ngah mite hangin Topa nuamna sungah i om nadingin, Ama sepna-ah eite zong va kihel kul hi. Ellen G. 11 White, The Desire of Ages, p. 142. 12\n“Zawhna a ngah ding mite in amau mahmah kipia-in nasemte hi ding hi; hih a lian mahmah nasep kizawh nading lampi khat bek om a, tua in midangte in hotkhiatna a ngah dingun veii-na nei-in deihsakna tawh nasepna hi.” Ellen G. White, Fundamentals of Christian Education, 207.\nKhrih in mihingte ading a hong sep thute mite tungah i gensawnna tungtawnin ei mahmah in zong Ama sungah i khangto thei hi. Khrih sungah a hong kipia i ngah khempeuh ngaihsun lehang i neih thute hawmsawn lo-in om lecin tua sangin lamet bei, a sia-huai zaw angsungkhualna bang dang om ding hiam? I upna pulaak lo-in imcip lehang i thu zuih in, Si Tuipi bangin nunna nei lo a si hi ding hi.\nMite tungah na upna pulaakna, thungetsakna, huhhuai-te na huh hiam? Tua bangin Topa ading teci-in na omna tungtawnin na upna leh Topa tawh na kalsuanna a hong hatsak hiam?\nKHRIH HONG SAWL THU-AH CIHTAKNA\nKhrih tungah citakin Ama deih bang a sem dingin kipumpiakna, Ama sawl bang a mang ding kisam hi. Ama sawlna bangin i sep ciangin Amah tawh kilungtuak-a a mangthang mite honkhia i hi hi. Tua bangin Amah tawh nasemkhawm mi in Topa awlmawh thute mah awlmawh hi.\n1Timothy 2:3, 4; 2 Peter 3:9 sim in. Pasian lungsim bang pulaak uh hiam? Pasian in bang ngaihsun masa pen-in nei hiam?\nPasian in mi khempeuh honkhiat nopna lungsim lianpi nei hi. Tua sangin a thupi zaw-in bang mah dang om lo hi. Mi khempeuh in thuman thutak thei-in Ama hotkhiatna sungtum khin hileh ut hi (1 Tim. 2:4). Pasian in mi khat beek kisia lo-in honkhia nuam a, ahi zongin mi khempeuh in a mawhna uh a kisik ding deih hi (2 Pet. 3:9). SDA Bible Commentary sungah “honkhia nuam” cih in Greek laimal ‘boulomai’ hi; a khiatna in “lungsim ah om thu’, ‘deihna,’ ‘ut’ cihna hi. Tua banah Greek laimal ‘alla’ a khiatna in, ‘ahi zongin’ cih a khiatna nei hi. Hih kammal in a kibanglo thu nihte enkakna-ah a kizang kammal hi. 2Pet. 3:9 hong hilh thu in mite’n a ngaihsut khialh uh Pasian lungsim hong hilh-in, Pasian in mi khempeuh hong honkhia nuam takpi ahihna hong hilh hi. The SDA Bible 8 Commentary, vol. 7, p. 615.\nKhrih in mi khempeuh a hong hotkhiat nopna hangin, hotkhiat sepna-ah, nang le kei in Amah tawh nasem khawm a, a hong itna, a hong hehpih leh a thuman thutakte mite tungah gensawn sawn dingin thu hong pia hi.\nSawl. 13:47 leh Isaiah 49:6 enkak in. Kua-te tungah a kipia masa thupuak hiam? Koi bangin Paul in hih thu pulaak hiam?\nThuciam Lui genkholhna kimkhat in thu nih thu thum hilhkholhna tawh kituah hi. Isa. 49: 6 in a masa-in Israel minamte leh Messiah thu a na genkholhna hi; ( Isa. 41:8, Isa. 49:6; Luke 2:32), tua khitteh Thuciam Thak pawlpi zong a pulaak kholhna hi. Pawlpi in Khrih hong sawl thupiak thusim lo-in om hileh ahih keileh tua thupiak neu-bawl mawkmawk kha hileh pawlpi in a mungtup, a nasep ding a sem lo suak ding hi.\nPawlpi in a mungtuppi leh nasep thupi bel sem man lo liang-in pawl sung thu tuamtuam a buaipih ciangin a lauhuai bang dinmun hong thei hiam?\nITNA IN LAWPSAK\nTu kaal sung i kikup thu in “Bang hangin teci pang” cih dotna tawh kisai hi. I pulaaksa om bangin i upna thu mite tungah i gensawnna tungtawnin hotkhiat nasepna-ah lungdam takin Pasian tawh mapang semkhawm i hi hi.\nMite in nang le kei tungtawnin Khrih hong itna amuh uhteh i nasep nading lampi hong kihong semsem ding a, Ama hong hehpihna leh Ama thuman thei-in hotkhiatna thu hong pom thei ding uh hi. Tua bangin nang le kei teci panna in Pasian hong geelsak Ama sungah i khantoh nading lampi khat ahi hi. Khrih in ei ading a hong sep thute mi tungah hawmsawn lo-in hotkhiatna thu pulaak lo-in om lehang Topa tawh kizopna in a si hi ding hi.\nHotkhiat nasepna-ah kihelna in mi khempeuh a hong honkhia nuam Khrih lungsim pumkhat i hi hi; Ama hong sawl bangin a nungta i hi ding hi. Tuni-a thusin in nasepna-ah a hong lawpsak thu i pulaak hi.\n2 Kor.5:14, 15, 18–20 sim in. Paul in gimna, bawlsiatna, hamsatna leh tawlna a thuakna-ah bangin thuakzo-sak hi ding hiam? Paul in Khrih ading a sep bangin, bang in tu-in nasep hong thalawpsak ding hiam?\nItna in Paul thaguan hi. Itna simloh thudang siksan-in a nasep hun om ding hi. Paul in, “Khrih hong itna in hong kai hi,” cih thu in a tawntungin thuman hi. “Kai” cih kammal in utsak, ‘semsak,’ ‘lawpsak’ cihna hi. Khrih itna bek mah in Paul nasepna khempeuh makaih hi; Khrih ading teci hi dingin lawpsak hi. Lungsim khat bek mah nei-in, hangtakin a mailam nawt-in a kalsuanna-ah Paul in Mediterranean mun khempeuhah hotkhiatna thu hilh kawikawi hi. “ I lungsim in itna tawh a kidim ding hi. Khristian hoih khat in a Topa ading itna tawh nasem hi. Khrih it ahih manin angsung thei lo-in deihsakna tawh a mipihte adingin nasem hi. Ellen G. White, The 20 Adventist Home, p. 425.\nKhrih in ei adingin a hong thuakna khempeuh theihtel hi lehang Ama itna in hong tuamcip ding a, mite tungah Ama hong tatkhiatna thu gen lo-in i om kei ding hi. Ni, kha, aksi lompi, vantungmi honpi leh vankhumnuai-a omte khempeuh leh leitung khempeuhte a piangsak pa in ei adingin singlamteh tungah hong si hi. Hih zahin a vanglian thute in Pasian hong it sak lo-in om ding hiam? Ama hong itna thu mi tungah hawmsawn lo-in om ding hiam?\nNGAIHSUTBEH DING: Ellen G. White, “God’s Purpose for His 3 Church,” pp. 9–16, in The Acts of the Apostles, and pp. 4 822–828 in The Desire of Ages.\nThuciam Thak pawlpi in a masuan, a pianna a hang thute mangngilh-in a lauhuai dinmun tung uh hi. Tua bang lauhuai-na thu Ellen G. White in hih bangin pulaak hi: “Jersulam pawlpi in bawlsiatna thuak-in a dinmun mansuah hi. Pawlpi in bawlsiatna a thuakna hangin hotkhiatna nasep in lawhcing veve hi. Pawlpi mi kibehlapin pawlpi khang hi. Nungzuite in Jerusalem lo mundangah paikhiat ding ngaihsun lo uh hi; Jesuh thupiak mangngilh uh hi. Satan galhiamte dal nadingin galhiam hoih pen in hotkhiat nasepna ahihlam mangngilh uh hi. Jerusalem-ah om-in hotkhiatna thu a za nai lo mite tungah va gen ding sangin amau nasep tek tawh lungkim lel uh hi.” The Acts of the Apostles, p. 105.\nKIKUP DOTNA TE:\n1. Hih a tunga Ellen G White pulaak, a nunung lama thu ngaihsun kik in. Bang hangin tuhun-in zong tua bang lauhuai-nate kidop kul hiam? Gammial nasepna (missionary) a mainawt ding hi napi, bang in pawl sung buai-sak hiam?\n2. Bang hangin Gospel Bu li sung a tawpna, thukhupnate kibang hi ding hiam? Matthew 28:18–20, Mark 16:15, 16, Luke 11 24:46–49 leh John 20:21 sim in. Kum zalom khat hunlai-a thu-um mite adingin bang khiatna nei-in, tuhun a thu-um mite adingin bang hong hilh hiam?\n3. Pasian thugen a teci panna leh nasepnate in thu zui mi taktak hihna dinmun a kheng thei ding hiam? English. Piang thei ahihleh koi bangin hi thei hiam? Koi bangin tua bang a lauhuai thute-ah kidawm ding i hiam?\n4. Tuesday ni-a kikupna na lawmte tawh kikum in. Upna teci panna leh mi tungah nasepnate in eima khantohna mah piangsak hi lo hiam? Bangci lampi tawh mite huh thei ding na hiam? Midangte in na tuahkhak siatnate a muh uh ciangin amaute a na pelh thei dingin bang siatna sungah na nungta ngei hiam?\n5. Pasian in mimal khat ciatin hong it hi, cih thu ngaihsun in. A khiatna in bang hi ding hiam? Thu khempeuh lak pan hih thu man-in, thupi penpen hi hi. Pasian in nang hong it hi, cih thu sangin a thuipi zaw om nawn lo hi; koi bangin tua thu in na nunzia ding hong huzaap hiam?\nVisit for more 1-13 http://www.muc7.org/search/label/3Q2020?&max-results=20


timestamp: atn

url: =Covid-19 Home Quarantine hunsung omte thapiakna :: ZOMI DAILY\nposted on 16 July 2020 at 9:54 pm Lomkholna: News\nMihai mipil, mizawng mihau, ulian naupang, nampi, namneu, pawlpi cihte ah deidan hetlo COVID-19 natna huhau in eite lungkham in pawlkhatte-in COVID-19 ngah uh a cihmawh giautau in ih omlaitak ahihi. COVID-19 natna huihpi in ih khuasung, ei baangkua sung hongnawk laitak in eite lungkia thanem in, lungsim kitamzan in kibeidong mahmah khathei hi.\nAhih zong in, hihbang zanhun sungah natnate honglengla hilel a zingsang hongtun ciang eite ading lametna nitaangthak hongsuak kikding hi. Lungkia kei in! Nikhat niciangin innkuan kim khutkilen in kalsuan khawmding a, tu a ihthuak haksatna kongpite lametna kongpi tawh hongki heikik dinghi.\nHih zanhun sungah COVID-19 natna pan eite lungkihual in ih dokhawm laiding a pawlkhatte-in khatlekhat kigamlatna, muktuamna, khutsilna, innsung ah omcipna, thungetna cihte tawh doto khawm laiding hihang! Virus in leitungbup hongzeel semsem mahtase leh eite zong itna masuanin khatlekhat kihuai semsem ding hihang.\nCOVID-19 natna huhau in hanmual hong liapsansa it le ngaihte hih laimunpan zahtakna lianpi ihpia hi. Amaute ii tangthu hoihte tuailai khangthakte-in nasutsut dinghi ung. Home Quarantine hunsung 24/7 gal mainawk in nasem kuankhia galhang siavuan/mahte zahtakna lianpi ih lungsim tawngpan ihpia hi. Amaute’n luangkham’ in COVID-19 natna galpi hong dona hangin eite in nuntakna ih ngahthei hi.\n“Lametna Khat Kanei Hi”\nNikhat niciangin hih natnate hongveng ding aa tua niciang eite ih nasepna mabante ihzom theikik tading hi. Adai diidee biakbuuk daakte hong gingkik ding a, ah apkaai dekdek pulpit phungah misiangthote-in munhong luahkik tading hi.\nAkhing dekdek gamvai makai, biakna makai, sia/siamahte hong khanglo kikding a, aki selsim khinkhian Zosuan Aksite hongtaangkik tading hi. Sawtnawn loding nikhat niciang in simlemaal, tupi galkhat ah kikhenthaang Zosuan vontawite tung Sianmang in tuibang honggawm tuahkikding hi. Athanem na nuntakna muvanlai tha hongguan kikding hi.\nTuni-in, eite leitungkhuathak sungah ih nuntak laitak in khatlekhat ki itna mah bulphuh in seplebawl, nuntak khuasaknate ah mainawt tokhawm ding hihang. Leitung keukhat pan itna tawh thapia; Laigelh : Joshua Mung (Adelaide) Laimal endik : Pa Samuel\nPrevious: ZIUSA Genvai sum don 5 ai theihsakna\nNext: White House pan theihhuai pawlkhat leh US thutuamtuam (16 July)\nYangon, Tamwe ah naungek suakcil akipaai khat ahing in kimu\nKhuado Thu Laigil ~ Dr. Pum Khan Pau\nTulaai Leitung Thuthang Tuamtuam updates July 16,2016


url: =Pu Thang Khawm Pau panpihna ki khakkhinta :: ZOMI DAILY\nposted on 4 October 2014 at 9:18 am Lomkholna: Khawmpau, News, Sawltak, Zomi\nZomi Daily pan kong tangko khiatsa mahbang un abeisa September khabupsung Pu Khawm Pau panpih nading Online panin Fundraising kibawlsak a, muntuamtuam gamtuamtuam panin ih Zomi pih tampitak hongki helthei hi. Khakhatsung Fundrasing aki bawlsak hi a, avek in Total US$1211.74 ki ngahsakzo ahih manin, hongkihel mimal khatciat tungah lungdam mahmah hi. Topa’n na piakkhiatna te uh azah tampi in hong thukkik tahen!\nSum aki ngahteng khempeuh 01 October 2014 ni in Pu Khawm Pau kiangah ki khakpah a, ama kiangpan inzong sum ngahkhin cih hong zasak kikkhin hi.\nPanpihna hongki helteng:\nFrancis Khampi $20\nHau Suan Khai $20\nSing Bawi $20\nPau Mung $100\nPa Tual $20\nThang Dal $18.82\nJoseph Kham $18.82\nZam Suan $18.82\nRev. Vungh En Thang $20\nThang Cin Khai $100\nSmile Zomi $150\nDal Cin $18.82\nThang Muan $18.82\nMung Neu $20\nThang Tombing $20\nVictor Lianno $20\nJK Lian Thang $18.82\nTuang Khan Khup $100\nZotaang Kappi $100\nDavid Sempo $18.82\nPa Thang Than Lian $10\nTg Kam Sen $10\nPa Tungpu $20\nPa Ta Lian $40\nPa Sawm Thang $30\nMin gen nuamlo $100\nMungtawng Mualbem $10\nHong kihel mimal khatciat tungah lungdam mahmah hi. ZD Sawltak\nLeitung gamtuamtuam aom Zomi te thutheihna akhantoh nading in nisim in deihsakna lianpi tawh leitung thuthang tuamtuam hong khahkhiaden ahi Pu Thang Khawm Pau in ama hamsatna kiciantak in hong pulak khinzo hi. Hong zomlai peuhmah in ci’n ih kamtawh tha ihpiak kawmkawm in, hong zopsuakzawh nading akisam vanzat tezong ngaihsut sakleng hoihding hi. Banghanghiam cihleh amahpen amawk khawlnuam hilo a, vanzat kicinglo ahihman hizaw hi.\n“MacBook kalkhat $40 tatawh kakawm hi in, tu’n kawmzo nawnlo hing. MacBook athak $1500 man kiim khat leizawhnang kahanciam laitak hi in, hong huhzo omlehbel ki lungdam vencin maw. Ahizong kei le kei in nahanciam kawmkawm ning ei. Zombel zomnuam mahmah ingh.”\nHih atung a bangin ama kiangpan in lai hong thukkik ahih manin, ama kisap MacBook leisawmna ah atawm atam cilo in ihki helzawh nading\nNasep nading avan omlopi in, kamsiam tawh tha ihpiakgawp hang leitung thuthang hongsuak khiazo nawnlo dinghi. Asep thaman, atawl thaman cihte hongngen hisamlo a, a nasepna vanzat kisam hong pulak ahihi.\nTua hi a, Pu Thang Khawm Pau Zomi panpih nading in atawm atam cilo in akihelnuam khempeuh September khasung Fundraising ki bawlsakding a, aki ngah bangbang ahunhun in hongki tangko totoding hi.\nPanpihna apianuam te’n ZomiDaily Website tung a Donate cih tungah namek lecin olno takin PayPal tawh ki piathei hi. PayPal Account azanglo te’nzong Don’t have a PayPal account? cihnuai ah Continue namek lecin Credit Card, Debit Card, Bank Account tetawh ki piathei hi. Hih Link http://goo.gl/vGmSxe paninzong Direct in ki Donate theiding hi. Panpihna apiakhin peuhmah in hehpihna tawh zomidaily@gmail.com ahzong Email tawh hong zasak unmaw.\nOnline panin PayPal leh Credit Card tawh khakdanding alemlo te’nzong Pu Khawm Pau tungah Direct in ki khakthei hi. Adiakdiak in US gamsung aom te adingin Transaction Fee phatuam mahmahding ahih manin lemzaw khading hi. Ih Fundraising bangzah ki ngahsak cih theihnuamding ihhih manin ama kiangah Direct in nakhaklehzong hehpihna tawh zomidaily@gmail.com ah hong zasak inmaw.\nPrevious: A 1 veina ZYA gambup meeting vai\nNext: Khangno leh cidamna ~ Khangno Kahlei\nSapnalai: Yangon ah Zomi Media Development Forum


url: =Mihing leh leitang :: ZOMI DAILY\nposted on 27 July 2018 at 11:57 am Lomkholna: News, Siamsin\nPasian in mihingpen tungman tawh hongbawl hi ci in i thei hi. Tungman cihpen leitangh ci lengzongh ki khiallua lo hi. Mihingte pen leitangh mah tawh a ki bangsitset i hihi. ‘Leipan in a kibawl mi lei ah ciahkik’ Pian 3:19 cihciangin mihingte i piankhiatna pen leitangh hi ci in hong gen ahihi.\nI gensa lokhopa thu tawh a kibang i hihi. Leitangh cihpen nial a neilo, ut bangbang khaici vawh theihna lo ahihi. Mihingte leitangh mah ahihmanin ut bangbang khaici ki vawh thei hi. A sia, a pha, thuhoih, thusia ut bangbang mihing sungah ki tuhthei hi. Mihing in nial ngeilo ding hi.\nHauhna thu a tuh nuam mi in tuh dingaa pilna thu a tuh nuam mi in tuh ding hi. I theih ding thupen i tuh bangbang hong kisang pahpah hi cihthu ahihi.\nTua akimuthei leitangh sungah akimutheilo ankungte a khangsak tha a om mahbangin mihingte sungah sunglammi om hi. Tua pen mihing leitangh sungah a kituh bangbang a po sak tha ahihi.\nLo leitangh hoih in lokhopa a thahat mahmah zongin a kituh lo khaici po tuanlo hi. Na kamtawh pulak in na lungsim sungah ngaihsun in. Tua pen khaici a tuh na hihi.\nLokhopa ihmu in, sunlehzan in a om kalin tua khaici khangkhang lel hi. Leitangh in a ma tavuan la in khawllo in na sem paisuak hi. A hun a cinciangin a gah a vui nei sak hi.\nTuamahbangin na pilna tawh na deihkhat tel in khaici na tuh khitnakleh na phawkloh kal nangawnin na sunglamtha in na hongsem ding hi. A hun a cin ciangin na vawh banglian in na at ding hi.\nLeitang leh lokhopa\nLokhopa thu tawh genteh lengzongh ki tel baih mahmah ding hi. Ih pilna, thahatna, ih thungaihsut theihna te a hi pualam ngaihsutnate pen lokho pa tawh kibang hi.\nMihingte sunglam aa a kisel thahatna leh a ompilna pen leitangh tawh kibang hi.\nLokho pa pen ih pumpi ahihi. Ih pilna leh ngaihsutnate tawh a hoih leh a hoihlo ki khenkhia thei hi.\nLokho pa in a ma ngaihsut leh khensatnatawh a lo (leitangh) sungah a ut bangbang tuhsuk thei hi.\nSingno a suannop leh suan, vaimim a vawhnop leh vawh, a ut bangbang tuh hi. Tua ngiahsutna leh khensatna bangbangin a pumpi in sem hi.\nMore: ZOMIA – I zak ngeina sang a zaizaw Zogam, Zomi a kitap leitang min\nA tuh ding khaici pen a ma tel giat ahihi. Leitangh in ahihleh bangkhaici kituh ci in buai ngeilo hi. ‘Tua hongtuh un’ zongh cilo hi. A ki vawh khaici te deihlo in nial ngei lo hi. A kituh bangbangin a kungposak lel hi.\nLeisungah mittawh akimutheilo ankung a khangsak tha in na sem pah hi. Khaici a kituh ni pan kisim to pah ciatciat hi.\nLeitangh in khialvet lo in nasem pah hi. A hun a cin ciangin lokho pa in a gah at hi. Siamsin Library\nPrevious: UNHCR vai themkhat pulakna thupi nawnkei vacihding lah ahilo\nNext: Hong kicikha-leh


url: =Atoul, Akhaat, Nukuul, Pakuul pansuah takna :: ZOMI DAILY\nAtoul, Akhaat, Nukuul, Pakuul pansuah takna\nposted on 9 May 2015 at 2:40 pm Lomkholna: Article, Hauthang\nUpna tawh kizui in ih biakna muntek ah ki pumpiak khia ngiat a, Biakna nasem ihih vet kei leh Zii neilo, Pasal neilo, Neihsawm vetlo cih pen mihing nuntakna lakah khanggui kizom saklo mawhna khialna namkhat hi gige hi. Tua man in Kumcing khin hi napi’n a etlawm innkuan nuam lamkhia, neikhia kipankhia lo cih pen kimawh sak thei hi. Nukuul Pakuul, Zii leh Pasal nei lo, Nei ngamtaktaklo lam pan in gen leuleu ni cileng’ Nupa kitawng tawng , Tate tawh kitawng kihua, Pilna hauhna abucing in kioh kipantah kitou delhsak zolo te hang in Zii leh Pasal kanei ngam kei hi’ cihthei ding uh ahihi. Ataktak in innkuan makaih ngap lo lua mahmah na hizaw hi. Tua ahih man in innkuan makaih siam zawh sawn in Zii neih Pasal neih ahunlai mah in anei thei te Atoul teen, Akhaat tat, Nukuul Pa kuul pan suakta ahihi.\n(A) Bangtaktak hiam akisam\nNisim nuntakna sung ah Sum zongding Pilna zongding, cih ahihi. Tua tezon kawmkawm hunmah in lungsim omzia kikhel kihei den ahih man in Nopsak hunciang in utbangtek in khuasa mihing ihihi. Lungsim siangtho sak nuam leng kihi sitset thei pah hi na pin’ Azulh tat nuam apaalang nuam te ading in zii leh Pasal neih kul lo in nop sakna tam pi om hi cih lungsim nei uhhi. Tua mun ah eite nopsak na pen ei bek in kilawh taak ( We enjoy our consciousness) cih ding ahihi.\nTua hun lian laitak in lawmngaih theihna itna kician aneilo te Nukuul Pakuul khanghampi suak hi. Akum tam ahih man in kineh nawnlo uhhi. Lawmho zia siam lo in pau bakbak uhhi. Aheh sa bang in om thei den uhhi. Tua ahih man in akisam pen in kum tawm lai hun mah in hong ki-it hong kingaih hunlai mah in itna kip alen cip a, Zii leh Pasal nei giap innkuan nu, Innkuan pa ding zonkhiat na in khuak leh sisan pai na ngaihsut hoih diktak in mihing te hong khuasa hongkhansuah zaw sak hi.\n(B) Hauh teh Zii nei ding leh Dr ngah khit teh Pasal nei sawm\nTangval pawl khat kumtam sim pianpian in amel theih te in zii neih sawm lo maw? ci-in kidong leh Sum nei nailo ci thei mawkmawk hi. Tu laitak ihpa te’n asumneih teh zi nei hi leh kipiang nailo ding hi. Ih pa in sum nei hi leh khangthak ah sum zong in gamdang paikull lo ding ahihi. Hauh teh zii neih sawm leh Dr ngah khit teh Pasal neih sawm cihpen anei hi nailo asawm hi pan ahih man in kisiik (guilt) na amahmah mawh kisa sim giugiau uhhi. Milak ah lawmngaih thu genkhia ngamlo in maizum thei uhhi. Gam leh Nam ading in nalian pi asem khin ahi zong in alungsim sung ah self -respect kikhuangkhoh na liimci taktak nei lo in om khikhe den ahihi. Tua in ahun lai in Lawmhoih amuh lohna sang in Ahauh khit apil khit teh Zii leh Pasal aneih sawm na pan in amah khialh na kimu kik gige hi.\n(C) Ahun saupi ading in belh leh muan suahna\nMikhat peuhpeuh khangmoi khangham nungak tangval, tawh kiho siamte amah le amah ki muang ateitang te atam zaw ahihi. Ki hopih khat peuhpeuh adinmun tawh kituak auukdan tawh kituak in Biakna upna, Gam leh Nam thu, Sumzon sumbawl na thu, Gankhawi siam singno ciin’ lokho uk te thu ahun amun tawh kituak in genpih thei, kuppih thei’ ngaihsutna pia thei ihcih mite Nukuul Pakuul in aom te kitam hel lo zawsop hi. Zii leh Pasal nei ngam ding te leh anei khin sate ngaihsutna siangtho te sung pan om zaw hi. Nuntak gualzawh nopsak na cih pen Hau mahmah, Pil mahmah bek tawh kicing khin lo hi. Ei mau mahmah ihpasal ading mimuan huai, leh ihzii ading mimuan huai, tate ading mimuan huai hih na pan in mailam hunsau pi ading apicing kihi pan suakhi.\n(D) Teek hunciang in ahaksa ding thu.\nNupa pawlkhat pen innkuan khat in dingkhia ahih hang ta kineilo zong ki omthei hi. Tua te athu tuam in ngaihsun phot in Zii neilo Pasal neilo taktak in omsuak mawk pen Pasian nasem tumteng ihih kei leh teek hun tak ciang in hongkem hongkhoi ahong don ding isangngam tektek te na leng hamsa hong kisa ding ahihi. Ihnu Ihpa te Ih innkuanpih te gawtna apiapia Nukuul Pakuul ki hikha thei hi. Tua hun teh Ahau pen Apil pen ahizong in mihingkhat i khuasak zia avangkim Pasian piak picingsak zolo khat suak hi. Mihing khat in ki khuangkhoh muanhuai na akicin kei leh agualzo nuntakna kicing anei kici thei lo hi. Tua man in teek hunciang ading ngaihsut kisam aa, atang tattat, Atoul tenten, Akhaat tattat, dinmun pan in ngaihsut na athak kikhel kihei in Nu kuul Pa kuul suah na ding pan kipelh huai ding thu ngaihsun kolh den kisam hi.\nLawm ngaithei khollo te vaal thei hi na pi’n Lawm tampi angai te zong vaal thei hi. Na dinmun tawh kituak nasak\nkhakloh om thei ding a, kituak lua sii e kei hong cihna hi veh aw cih na zong om thei hi. Atatak in eimau kikhuangkoh na akip ( Treat yourself with ever increasing respect ) ihbawl loh ih neihloh na pan in lawm kitan thei, kinei ngamlo thei hi. Nei ding hileng zong beh leh phung tawh zawl hel zawl len bang akul liang te hamsiatna nam khat kiphul kha hi zo hi. Tua leng kingah lo thei lai sawnsawn hi. Hong ki-it hunlai, Hong kingaih hunlai mikhempeuh in ITNA hun kinei tek ahih man in tua hunhoih laitak in ageel siam te Nu dinmun Pa dinmun ah panlazo ahih man in Nute ni leh Pate ni hun ciang akiphawk tawntung ding te ahihi. Lungdam!\nPrevious: Ka ta aw, inn ah hong ciah ta in\nNext: ZAM Thupuak :: 10 May 2015\nManipur Buai Na Thu Tawm ~ Mungsen\nTulaitak Kawlgam Khuahun (31 Oct) ~ Pu Thangboi


url: =Mali gamah Suicide Bomb puak ~ TK Lian :: ZOMI DAILY\nposted on 19 January 2017 at 7:43 am UTC+9:30 Lomkholna: News, Thangkhanlian, World\nJan. 17, 2017: UN in Mali gam-a buaina venna dingin kilemna thukimna (peace deal) a bawl hangin kumpi’ galkapte leh kumpi lehdote (rebels) ten gal vilna dingin a zat uh Goa khua-a Joint Operational Mechanism kicite galphual kiangah sihpih bomb tu ni-in puak a, mi 47 a sih banah mi tampi in liamna tuak hi ci-in state TV broadcaster ORTM in suaksak hi.\nHih bomb puahna kiim pen Tuareg rebels kicite makaih CMA movement ten kumpi tawh kipawl galdo dinga kipiakia “pro-government militia members” kicite tawh 2015 thukimna om bangin hih kim pen gal vilna dingin a zat sawm denna mun uh ahi hi.\nSihpih bomb tawh a kisuamna hangin sihna tuakte thuakpihna dingin President Ibrahim Boubacar Keita in ni thum sung gam bup ah dahpihna neih ding hi hi ci-in pulak hi.\nMit tawh hih thupiang mu ten sihpih bomb puaksak pen in car sungah bomb pua a, security-te panmun camp paisuak in kimuhkhawmna dinga kihel mipite lakah nai 9:00am pawlin a bomb puaksak hi ci uh hi. Goa khua pen Tuareg rebel ten 2011 na la ngei uh a, France in 2012 in galkap a sawl in a kila kik ahi hi. UN in Mali gamah UN peacekeeping mission galkap 13,000 kiim koih lai hi.\nPrevious: Naupang Kepna tawh kisai ~ T. Sawm Lian\nNext: January 20 ciangin Trump in US President lentading ~ TK Lian


url: =Pasal khatin sangnaupang 7 temtawh dawtlum, adangzong mi 19 liamgawp :: ZOMI DAILY\nposted on 29 April 2018 at 4:44 pm Lomkholna: China, News, Sawltak, World\nChina, Shaanxi Province sung aom Yulin City sanginn khatah pasal khatin abeisa Friday ni in sangnaupang 7 tak dawtlum in, adangzong mi 19 bang liamsakgawp hi. Tuabangin agamtatna pen abeisa kum 10 hunlai in amahzong ki simmawhbawl, Bully thuakngei ahih manin, tuapen lungkimlo in hihbangin agamta cimawk hi.\nAsi sangnaupang tepen Middle School akahlaitak uh hi a, numei 5 leh pasal 2 ahi uhhi.\nFriday nitaklam 6pm hunpawl in sanginn geinai ah temta tawh adawtgawp hi a, aliam bekbekzong mi 19 bang phahi. Aliam tepen Local Hospital ah zatui Treatment kibawlding in kipuak uhhi ci’n Media te’n pulakkhia uhhi.\nAliam mi 19 tezong liamngawh mahmah uh a, Critical Condition tawh gimmahmah uh cisawnsawn hi.\nVideo: Seven middle school pupils were killed and 19 injured in a knife attack by a man who wanted revenge for the bullying he suffered at the school in the Shaanxi city of Yulin a decade ago.\nHih buaina vaitawh kisai in athu apianlaitak akizaihkha Video leh Photo pawlkhat Chinese Social Media tungah ki thehzakgawp hi. Video leh Photo sungah sangnaupang pawlkhat leilak ah silehnai tawh kidim in atuk leulau, sangnaupang pawlkhat aliamte pen akitawi aki taipih valval cihte akipan temta tawh adawtpa Suspect zong Police te’n akhut lehhensa in apaikhiatpih laitak kimuthei hi.\nTua temta tawh mi tampi adawtlum, adawt liamgawppa pen amin surname Zhao cihciang bektawh kipulak a, kum 28 aphakhin khat kici hi.\nMore: China ah numeino kum 15 aphapan khatin apa temta tawh dawtlum\nLocal News te genkhiatna ah abeisa kum 10 hunlai in hih temtawipa zong buaina apianna sanginn tektek ah sang akahngeikhat ci uhhi. Tua asangkah hunlai in midangte’n amahpen simmawhbawl, Bully mahmah uh ahih manin tuateng tudong alungsim sungah mangtheilo, khasia leh aheh suaksuak in phulkhiakik ahih manin, hihbangin temta tawh sangnaupang te adawtgawp cimawk uhhi. Sawltak #zomidaily\nPrevious: Falam District zumpi pen banghang Tedim ah tuahding ki vaihawmlo\nNext: Update: USA, Maine State sungah Officer akaplumpa kiman theita\nKhantohna leh pilsinna\nUSA Tulsa pan Tg. Mang Muan Tung (Tuipi, Guite) in hongnusia


url: =Lesson 13: NA KHEMPEUH A THAK IN KA BAWL HI - Zomi Adventist Innkuan\nLesson 13 March 23 – 29\nNA KHEMPEUH A THAK IN KA BAWL HI\nTukaal sung sim ding: Mang 19:6- 9; John 14:1-3; Mang 19:11-16; Mang 20:1,3; Jer. 4:23- 26; Mang 20:4-15; 21:2,8.\nKAMNGAH: Tokhom tungah a tupa in, “Tu in na khempeuh a thakin kabawl hi,” ci hi. Mangmuhna 21:5.\nHun nunung Babylon kisiatna pen, a nasep khoppih lampial pawlpi biakna’ a dingin thusia a hi ding hi. Pasian’ mite a dingin, thupha lungdamna (Mang 19:1- 7) hi. Leitung kumpi te in, misiangtho te a bawlsiat na dingin, Babylon in lamhonsak in (Mang 18:14) hi. Hih gal lianmahmah a kisiatna in, a thuman Pasian’ mite a dingin suahtakna hi. Tua Babylon kisiatna in, Seal ngana sung a Pasin’ mite’n a thungetna uh a ngah uh hi. “Aw Topa aw, bangtan sawtlai ding hiam” (Mang 6:10) ci a, Abel hunpan kipan hunbei dong a Pasian’ mite kahna (Late 75:5; Hab. 1: 2; Dan. 12:6,7) aw te a hihi. Mangmuhna lai in, Pasian mite’ thuakna bawlsiatna te tawp taktak ding cih hong kamciamzo hi. Khazih in, a mite tawntung vantung gampan hongmuak ding hun hi ta hi. Mangmuhna lai a zomtengah, Hun nunung Babylon kisiatna, Satan leh gitloh khempeuh a kisiatna hong lak hi. Tua baanah, Pasian tawntung vantung gamthak lim leh meel zong i mu ta hi.\nTuuno Mopawi Nitak An\nMangmuhna 19:6-9 leh John 14:1-3 simkhawm lecin, Mopawi nitak an in Khazih leh a mite sawtpi tak kinga a hihna hong bangci lak hiam?\nA beisa kum 2000 lai in, Khazih in, a mopawi ah nungzui sam dingin, vantunginn nusia (Mate 22) hi. “Khuapi siangtho Jerusalem thak pen ‘Monu Tuuno’ zi ki ci hi. Mangmuhna in Pasian’ mite pen, mopawi siim Lengla (Mang 19:9) ci hi. Lengla a hih leh, “Mo” hi thei lo ding hi.\nMate 22, gentehna ah, tua mopawi vaimah om a, mopawi madiak in, dawpkholh thu khenna om phot hi. Mopawi kipatma in, kumpipa hong pai a, lengla te’n mopawi puan, Tuuno sisan sungah sawpsiang leh sawploh sittel dingin (Mate 22:11; Mang 7:14) hongpai hi. E G White, Kidona Lianpi, lai 426 – 428. Mo man Calvary mual ah a piakkhit ciangin, a lengla te a ding inn (John 14:2,3) bawlsak dingin ciahkik a, Lengla te’n, ama hong paikik ding ngakin om uh hi. Leitung bei ciangin Amah hong paikik in, a Pa’ inn ah hong ciahpih ding hi.\nMang 19:8 ah, Khazih in, puanpaak sitset a Mo pia hi. Hih i muh teh, mopawi siim lengla peuhmah in, gamtat thaman bangmah ngenlo uh hi. “Puanhoih a siangtho, a taang” cihciangin “mi siangtho te’ hoihna,” Khazih tawh kipawl a, amau sung anuntak manin a ngahuh a hihi. Amaute in “Pasian thukham lenkip in, Zeisu teci panna nei uh hi (Mang 14:12). Mopawi hongsiim Lengla khatpa in, mopawipuan silhlo a, ama puanmah silhlel a hih manin, kumpipa in amah hawlkhia (Mate 22:1-14) hi.\nMangmuhna 3 : 18 na in, Khazih’ dikna puanpaak, upna leh Khasiangtho Mitzaa te pen, hun nunung Pasian’ mit i kisap penpen a hihna hong lak hi. Laodicea pawlpi in, tuate Zeisu kiangpan lei ding a, eite kicinlohna khempeuh tawh khek in, ama’ thu mang in agupkhiatna muang ding hi hang.\nI sepna in hong gumlo hi mah taleh, na nuntak hunsung bang hoihna teng na bawlbawl hiam?\nSee also Sinna 3: Kikheel ding Kiging\nMangmuhna 19:11- 16 simin. Sakolkaang tuangpa min bang hiam? A kamsungpan namsauhiam paikhia cih in bang a cihna hiam? Hun nunungah i zawhna ding thu bang hong theisak hiam?\nA khang a khang a, Pasian’ mite in a lamet uh a hi Zeisu hong kumkik ding kamciam tangtun na i mu ding hi. Zeisu mahbangin, a upna uh Pasian’ thu siksan hi. Mang 19:11-16 pen, Zeisu galzawhna : vantungah Satan a zawhna, gamlakah zo leuleu, Singlamteh ah zong zo, hong kumsukkik ciang zo lailai ding hi.\nNisuahna lam ah, khutpeekcia meeilum kkhat hong kidawk hi. Gamlapi ah meei tuamcip bangin mial bang hihi. Pasian’ mite’n theipah uh hi. Gamdai dide in en gige uh a, hong nai semsem tang semsem in, meeilum golpi hong suak hi. Meikuangpi zong hi a, a tungah sakhituihuup om hi. Galzopa hi ta a, a dah a kappa hi nawnlo hi. Vantung leitung zo a, a si a nungta te thu a khenpa a hihi. Thuman takin thukhen, galdo hi. “Vanutng galkap honpi in, Ama nungzui (Mang 19:11,14) hi. Simzawhloh vanmi siangtho te’n a kiimah phatna la sa uh hi. Van kawhawm sungah, a tulsawm sim tulsawm, a tul sim tul in a tam vanmite dim hi. Mihing laikung’ gelh zawhloh, mihing’ ngaihsutna’ phakzawhloh in vanglian lua hi.” E G White, Kidona Lianpi, 640 – 641.\n2 Thess 1:8 -10 sungah, Paul in, gualzawhna lianpi tawh Khazih nihveina hong kumkik a, a langdo biakna kipawlna khempeuh leh leitung kumpite khempeuh ki susia ding a, Ama’ mi siangttho te a hihleh, suakta tawntung ding hi.\nMangmuhna 19 sungah, nitak an namnih om hi. A neu 9 na ah khat leh, aneu 17, 18 na ah khat om leuleu hi. A masa sungah na neek khak leh, a nihna ah zong nekik thei ding hi. Hih kidona lianpi sungah, misim bangci ding cihbel ngaihsut hak mahmah hi. I upna kiplet ding a thupitna leh, i sep dingte bangzah thipi hiam cih, hite’n hong hilh hiam?\nMillenium (Kum 1000)\nMangmuhna 20:1-3 leh Jer. 4:23-26 simkhawm in. Millenium sung in, leitung bangci om ding hiam? Satan, sikkhau tawh kihen cihpen bangci daan hi ding hiam?\nMillenium (kum 1000) hunpen, Zeisu hong kumkikna tawh kipan hi. Satan leh a pawlte sikkhau in kihen hi. Kihen cihpen limpua hi a, khalam peuhmah sikkhau a hentheih hilo hi. Gimna te in migilo khempeuh sulum khin a hih manin, leitung in, Pasian bawlcil lai a hawmpi mah bangkik (Pian 1:2) hi. Tuabangin kum1000 sung, Satan ki omsak hi. Khem ding bawlsiat ding mi khatzong omlo hi. Tua sungteng in, a beisa a Pasian a langdo na te a gitlohna te uh thaman ngah a hihlam uh phawk kik hi.\nMangmuhna 20:4- 15 sim lecin, Millenium sungteng misiangtho te koi ah om ding hiam?\nMisiangtho te in, millenium (kumtulkhat) sung vantung Khazih bawlsa innpi sungah mang dinguh hi. Kumpi leh Siampi hi ta uh a, leitung mite tungah thukhen uh hi. Zeisu in, “tokhom sawm leh nih tungah tu in, Israel minam sawm leh nih te tungah thu khen uh hi” (Mate 19:28) ci hi. Paul in zong leitung thu a khen ding (1 Cor. 6:2,3) ci hi. Hih thukhenna in, Pasian thumaan a hihna honglak hi. Pasian muanlahna, lunghianna cihte, Satan in, a khang a khang in, mite’ lungsim sungah omsak den hi. Millenium sungtengin, gupngahlo mite vai, tellohna, lunghianna, dotnop khempeuh, kicingtak a kikupna om ding hi. Millenium beikuan ciangin tua kikupna sa bangin, Pasian in, thumaantak tawh thukhen ding hi. Satan hong khelbawlna khempeuh leh lunghianna khempeuh misiangtho te’n telmuh mahmah dinguh hi. Pasian in thumaan hi ci in misiangtho te’n teci pangta ding uh hi.\nSee also Tawldamlohna Zungpite\nDotnop neilo om se ding maw, tu laitaklian in i dawntheihloh phial ding te? Tua ni ciang in, Pasian in tua dotna khempeuh hong dawngkhin ding cih Pasian omzia bangci muh na hiam?\n“Vanthak leh Leithak”\nMawhna a beisiang khitciangin, hih leitungpen, misiangthote omna dingin kipuahpha ding cileng, bang cidaan a hi tam maw?\nJohn inbel, “Vanthak leh leithak” (Mang 21:1) mu hi. Laisiangtho in vantung thuapthum in khen a : vandumpi, aksi te omna van, Pasian omna van (2 Cor.12:2) ci hi. Mangmuhna 21:1 na ah Johnin lei’ maitang mu a, a kisia leimaitang pi in,Pasian omna’ng piang theilo (Mang 20: 11) hi. “Thak” cih kammal pen Greekpau in “ kainos” hi a, a luipi puahpha hilo, quality thak a bawl ci hi. Meitawh nasiatak a, sawpsiang khitteh, a piancil lai a banglian a (2 Pet 3:10,13) bawlkik ci hi.\nA masapen a John lunglut mahmah khatpen, tuipi om nawnlo hi. Tuabang a hih theihna ding a, John pen, Patmos tuikulh tung a ki omsak a, tuibekin amah kiim-um cipin, mipi te tawh tua tuipi in khenkhia a hih manin, tuipi mah lunglut masapen pah hi. Tuipi om nawnloh pen, John a dingin, a unau sanggamte tawh kikhen na thuaksiatna te vengsak hi.\nMangmuhna 21:2- 8 leh 7:15 – 17 sim lecin, leithak leh Piancil 2 sung a Edenhuan tegeel kibatna bangtneg hiam?\nPasian eite tawh omkhawm in, thuaksiatna leh sihna omlo nuntakna, hong kamciam ngiat hi. “Pasian biakinn” eite lakah om ding a, (Mang 21:3) Pasian eite lakah a ten manin, nopna kidim ding hi. Pasian omna hingin: khitui luanna, sihna, dahna, kahna, natna cihbang mawhna guu khempeuh beisiang ding hi. “A lui nate beimang khin hi” (Mang 21:4). Hihvai pen, Mary leh Martha te in, a theihkhit lam, a sanggampa Lazarus sihlai in amau te in, ‘Topa aw, nang om lecin, ka sanggampa si lo ding hi” (John 11:21) na ci uih hi. Khazih omna munah sihna omtheilo cih tua numei unau te’n theikhin uh hi. Tuamah bangin, Pasian omna leitungthak ah, tuate khempeuh pan suahtakna lungmuan om hi. Tua in eite a dingin lametna lianpi hi a, Khazih’ sisan tawh seal a kitumsa a hihi.\nLeitungthak ah a thak in omtheih ding cih thu in, eite a dingin, banghangin i upna laigil hi thei hiam? Tua omlo in ei a ding bang hoihna om thei ding hiam?\nLeitungthak i khuapi pen, Jerusalem thak hi, John in ci hi. Jerusalem khuathak sungah mite a teenuh teh, omdan, tendan te khempeuhpen, mihing lungsim ngaihsutna i bat zawh (1 Cor. 2:9) hilo hi.\nMangmuhna 21:9-21 sim in. Jerusalem pualam a kimkot omzia bangci dan hiam?\nJerusalem thakpen, Tuuno’ zii “mo” kici hi. Khazih in, a misiangtho te a ding a bawlkholh mun (John 14:1- 3) a hihi. Khuapi umna sang mahmah a, kiu khatah kongpi 4, kiu 4 ciang kongpi 12 hi a, mun khempeuhpan lut theih kawikawi hi. Leitung khempeuh huamin, Pasianin hong ompih cihna hi.\nSee also ZSL 12: SABBATH: PASIAN OMZIA NUNTAKPIH\nA dung, a vai, a tung kikim sitset in, kibik (cubic) hi sinsen a : a kimkot furlong 12,000 pha hi. Tua kibik in, ninghiam12 nei a, tua ninghiam 12 tengin, sihna ciam hetlo in laktohna a ngah ding misiangtho 144,000 te limpua hi. Laisiangtholui hunlai in, biakbukah siangthopen mun in, cubic (1 Kumpi 6 : 20) hi sinsen hi. Tua khuathakin, Pasian biakna munlai pi hi ding hi.\nMangmuhna 21:21-22: 5. Khuapi sunga om bangte khawngin Eden huan hong phawksak hiam? Tua khuathak ah samsiatna om nawnlo ding cih kamciamin bangzah in kician nasa hiam?\nJerusalem khuathak ah a kician penpen hoihna in, Pasian tokhomnuai pan a hong lungkhia nuntakna guntui (Piancil 2:10) a hihi. Babylon gungei a, sila a kiman, Pasian’ mite in lungzuang khawngai a, a tut uh (Late 137) tawh enkaak leng : nuntakna gungei ah, Pasian’ mi siangtho te in, a innte uh lam dinguh hi.\nNuntakna gunpi langkhat tuakpan, nuntakna singkung po a, a tehte in, “mihingte a ding damna” (Mang 22:2) a hihi. Natna omlo ding cih nungsang, damna hi cih teh, natna tawh kisai khollo hi. Khang tawntung a mawhna i suksiatsa na khempeuh dam khinzo hi cihna hi. Gupngah mite khempeuh in, Pasian innkuan te hi ta uh hi.\nE G White lai “Mopawipuan silhlo” cih thulu simin, Christ Object Lesson laimai 307 – 319. “Kidona Tawp” thulu Kidona Lianpi laimai 662 – 678.\nMangmuhna lai sung a, Zeisu’ nihveina vangliatna minthanna tawh hong pai ding, a gam hong tungding a, a mo tawh Amah, a tawntung a ding kigawm ta ding cih thu in, a thu laigil a hihi.\nZeisu hong paibaih ding cih thu in, a masapen thupipen hi a, a nihna ah, tua hong paikik ding eite’n ngak i hihna a hihi. I ngak kawmin, Mangmuhna khiatna te ngaihsun in, a tangtun gaih mateng simphapha ding hi hang. Tua hun i ngak kawmin, leitung nate enlo zaw in, eite’ lam-etpa tungah i mit suanzaw ding hi hang. Mangmuhna Khazih in, mikhempeuh a dingin, a kician mello nuntakna sungah lam-etna kidimsak hi. Leitung mailam thu te, Amah’n len a, i mailam thute Ama’ khut sungah om hi.\nAmah leitungah hong kimsukkik madeuh in, lungdamthu i tangko ding zong hong phawksak hi. Amah i ngak pen, thu beisa hilo a, thu nungta a hihi. Khasiangtho leh Mo in “Hong pai un” (Mang 22:17) ci in hong sam hi. Tua sapna dawngciat ni. Tua in lungdam na thu hi a, leitung mite tungah i tangko ding hi.\nMillenium leh migilote tung thukhenna te ngaihsun in. Gupngah mi siangtho te’n, a dotna khempeuh a ngah uh hi. Guploh te bek in a mawhnadaan uh thuak ding uh hi. Tua in, Pasian’ omzia bang hong lak hiam?\nMangmuhna 1:3 in, thu a za, a sim, a don, a zui mite a ding thupha hong kamciam hi. Hih Mang-muhna lai nasim ciangin, na don na zuih ding bang khawngteng na mu hiam?\nZSS 10: Topa Bia\nZSL 7: Kampau, Athu le A Kizoppih Thute\nPiansakna leh Pukna\nPrev post Dawi Gilote Hawlkhiatna\nNext post DEBATE EVOLUTION VS. CREATIONISM IN ADVENTISM


url: =Zomite France (Piantit) Gam Pai Na Tangthu. - Zomi History Zomite France (Piantit) Gam Pai Na Tangthu. - Zomi History\nHome > History > Zomite France (Piantit) Gam Pai Na Tangthu.\nZomite France (Piantit) Gam Pai Na Tangthu.\nLeitung Galpi Khatna 1914 August 3 ni in Europe pan hong kipan hi. Britain (England), Russia, France (Piantit) le America te kipawlin a langkhat lamah Germany, Hungary, Turkey le Bulgaria gamte kipawl hi. Mi awn (15) val in a nuntakna bei lawh hi. England le a ukna gamteng (British Empire) pan galkap sinsen mi (908, 371) in a nuntakna pia hi. France gamah a kisim laitak un Englandte in amau huhsa gam tengah huhna mah ngen kawikawi uh hi. Egypt, Fiji, India, Malta, Mauritius, Seychelles, British West Indies, South Africa leh China gamte panin huhna ngen in Kuli ding la uh hi. Egypt panin 100,000, India panin 21,000, South Africa panin 20,000 kila hi. China panin mi 50,000 la uh a, tua lakah 2000 bang si hi kici hi.\nTua hun in ih Kawlgam England Kumpi in hong uk khin ahihmanin, Kawlgam ah zong huhna hong ngen uh hi. Kawlgam leh India panin Hindu, Shynteng, Khasi, Lusei, Meitei, Bihar, Orissa, Pathan, Bengali, Kumoan leh Zomi te na la uh hi. Zogam ah huhna ngen dingin Mawlaik panin Deputy Commissioner F.O.Fowler 1917 January nipi masa sungin Tedim hong tung hi. Amasa in Ukpite in na nial uh hi. A hi zongin F.O Fowler in, 1891 June 23, ni a Thaangpi a kibawl Thuciam Sialbanna bulphuhin huhna hong nget ciangin, Ukpite in na nial ngam nawnlo uh hi.\nx.Labour Corps paiding Mi 1033 Ngah\nUkpi Hau Cin Khup in makai in Tedim gam (Tedim subdivision) sung Ukpi, Hausa le Upate in Mikang Kumpite ngetna tawh ki zui-in Kam Hau ukna sung pan mi ( 500 ), Sukte le Sihzangte ukna sung pan mi ( 500 ) France (Piantit) pai ding in thu hong omsak uh hi. A kikaih khop taktak ciangin Sukte gam pan mi ( 250 ), Sihzang gam pan mi ( 83 ) leh Kam Hau gam pan mi ( 700 ) ngah sak in, a vekpi in mi ( 1033 ) pha hi. A ki ngen zah sangin a tam zaw ngah sak uh ahihmanin Khamtung a uk Mikang Superintendent pa in Ukpite tungah Tedim Subdivision sungah pasal kum 20 pan 40 kikal 5000 bangbek a om sung pan 1033 a ngah sak thupitakin lungdamna thu gen hi.\n1911 kum Khamtung gam miphazah ciaptehna (Chin Hills census) ah Tedim leh Tonzang (Tedim subdivision) sungah mimal 30,000 om in pasal sinsen 5000 a om sung pan pasal 1033 Galhuh (Labour Corps) dingin pai ahihmanin Zomi pasal tingeing seh-nga-suah seh-khat ahihkeileh Zomi (3%) in France gam galmai a nasepna tawh Mikang kumpi kipanpih ahihi. Galhuh pai dingte Tedim ah kha (3) sung Falam Zomi Military Police te`n Lampai dan, vei le tak kihei dan le nasep dan ding sinsak phot uh hi. Kha (3) sung a man khit uh ciangin inn lamah kha lang sung ciah khuan pia uh hi. 1917 May 15 ni-in Galhuh ding mi 1033 te Tedimah kituah uh a, France (Piantit) gal mai a nasem dingin, Tedim khua panin dingkhia uh hi.\nx.Labour Corps Paiding Kizolna\nLeitung Galpi khatna hunlai in ei Zomi te Kawlpi na ngawn a kipha ngam mengmeng lo i hih manin, France gam pai ding pen hong ciah kik nawnlo ding, a si pah dingin ki ngaihsun ahihmanin innluah ding peuhmah ki paisak lo in, nau zawte bek ki paisak zaw hi. A pai ding dang a om vetlote a ta u pen sangin apa bang a pai zaw om lai hi. Tonzang khua pan in Pu Lam Za Nang pen inn luah ding ahih manin ama tangin a nau Pa Pau Za Gin paisak uh a, a kum pen 16/17 gual tangval no ahi hi. France pai dingte hih a nuai a bangin ki zol hi:\n1) Dol le thau ngah thei ding\n2) Pahtawina ( Medal ) zong ngah thei ding\n3) Innmun logam zong deih bangbang ngah thei ding\n4) Logam eka (acre) 30 nei thei ding. Cihbangin kizol uh hi.\nKhasum, Za le Luangman\nFrance paite Mikangte khut nuai ah Ukna dawl ( 3 ) in ki uk uh in, anuai a bangin a dinmun uleh a khasum ding kiseh sak hi. A si a om le zong Luangman piak dingin nei uh hi.\na) Coolie nautangte’ khasum Rs.20\nb) Coolie mi (30) ukte’ khasum Rs.30 hi in, a dinmun uh Mate ki ci hi.\nc) Coolie mi (60) ukte’ khasum Rs.50 hi in, a dinmun uh Headman ki ci hi.\nd) Coolie mi (120) ukte’ khasum Rs.100 hi in, a dinmun uh Chief kici hi.\ne) Kamphente’ khasum Rs.70 hi in, a dinmun uh Interpreter ki ci hi.\nf) A Site luangman ding in Rs.300 ki pia hi.\nThautawi a galsim taktak ahih loh uh hangun gal sunga innsia, losia te puah in, van kem, gam hah le kuli nate sem uh hi. Mikang mite a ki pan India mi, Africa mi, khamtung Zomi, Tankun mi cihbangin kigawm mimal 50,000 val pha in, khen (Corps) 78 in kikhen uh hi. A nasepna uh Germanyte gal kisimna mun tawh tai 25 bek ki gamla ahih manin nisim thau ging za den uh hi. A nasepna uh Captain, galkap bu bawk nih, bawk khat, Sergent, Corpral cihbangin Mikang uliante mahin uk sawn in, nasep siam, nasep hahkatte le nasep citakte ciamteh in, nisim in thuzaksakna ( Newspaper) ah suaksak den uh hi.\nx.France om sung Lawm Annek Pawi bawl\nZomite in kum khat sungin Khuado (Kumkhen pawi) le Lawm Annek Pawi (Sialsawm pawi) nih ihnei hi, koikoi ah om ta leng hi pawi nihte ki bawl den hi. Tua mahbang in France pai te’n zong 1918 kum April kha sungin vok luang nih tawh lawm annek pawi icih Sialsawm pawi ni nih sung na bawl uh hi. Zu leh sa ne in Zola sa in\ngualnuam mahmah uh hi. Leitung tuipigal gam mong khat pek a om ahihman un a lung uh zuangin hibangin La na phuak uh hi.\na) Ong ki thang ven vaimang na khan ciautui len nak ong thon e,\nb) Tong luan siam thang kheem sang e, ka tehpih ding bei tah e.\na) Pian tui a gam lei aw e sial zo tam tuang a tun’na,\nb) Sial za tam pian tui ngak hen aw, I sau lam zong ta ni e.\nPu Lian Za Kham La (Latung):\na) Piantit a gam, lei aw e, sial za tam tuang, a tun’n\nb) Sial zatampian, tuui ngaak hen aw, ih sau lam zong, ta ni e.\na) Thangvan solkha nin puan bang thak, phung teng mun kibawl ing e.\nb) Lungzuan lai ah, na lua hiam aw, ka mai mit suan cim lang e.\nPu Thawng Za Khai La (Latung):\na) Ong ki thang ven, vai mang na khan, ciau tui leen naak ong khon e.\nb) Tong luan siam a, thang khem sang e, ka teh pih ding bei tah e.\nBikot Camp a om lai un a naseppih uh midangte tawh, lungnop nadingin Tukpeng (Football) kidem zel uh hi. Tua kidemna ah na zo uh a hih manin, Piantitte in lamdang sa in a pahtawina uh Pu Lian Za Kham in a nuai abangin la na phuak hi:\na) Piantui a zal mi zatam te in, kua vontawi bel hiam ci e,\nb) Kua vontawi ci’n khau bang sut ing, puvon ngo sal bang lang e,\nAlexandria (Egypt gam) a om sungun Gualkhate tawh tuipek kidem uh a, Gualkha galkap (9), Zato kipuak a hih manin, tuipek ding kikham hi.\nKhalkha, Kuki (Thahdo) mite leh Mikangte Kidona\nKhamtung Gam (Chin Hills) a om Subdivision thum: Haka, Falam le Tedim pan in mi 1000 ta Galhuh pai sak ding Mikang kumpi ngetna Tedim le Falam in lungkimin asan hangin Khalkha in nasang zolo uh ahih manin na lehdo uh hi. Khalkha mi ( 40 ) si-in, khua ( 18 ) ki haltumsak hi. Khalkha le Mikangte galkidona pen “Anglo-Chin War 1917” kici hi. Tuamahbangin India gam Manipur a om Kuki (Thahdo) mite‘n zong nasang zolo uh ahih manin Mikang kumpi na lehdo uh a, kum nih sung bang kido uh hi. Khua (86) bang ki haltum sak in, mi zong tampi tak si hi. Tua Kuki (Thahdo) mite le Mikangte galkidona pen “Anglo-Kuki War 1917-1919” kici hi.\n[Hih anuai a Thute France labour Corps apai Lieutenant Pu Vungh Za Kham, Bumzang khuami in ama mit muh leh a tuah khak thute a gelh ahihi]\n1) France Labour Corps paidingte Tedim ah kikaihkhopna\n1914 kum in Leitung Galpi khatna hongpiang in, 1917 January kha nipi masa in Tedim ah E.O. Fowler, Mawlaik Deputy Commissioner hong paito in Kam Hau gam Ukpi Hau Cin Khup kiang ah, 1891 June kha ni 23 ni a Fort White ah Mikang kumpi le Khamtungmite Thuciam Sialbanna (agreement) thu siksan in Labour Corps mi tul khat hong nget ciangin, Ukpi Hau Cin Khup le Tedim gam ukpi le hausa upate’ thukimna bangin January le February kha in mi tul val kikhawm in Tedim khua ah kha (3) sung nasep kisin hi.\n2) Tedim pan Rangoon paina\n1917 May kha ni 27 ni-in France gal mai a nasem dingin Tedim pan ding khia in 08.06.1917 ni zingsang nai 5:30 AM in Rangoon tembaw khawlna katung uh hi. Tua ni in France pai ding mi tulval leh hongkha Ukpi Hau Cin Khup le a khut nuai a hausa khempeuh tawh Sir U Phu Taa in zingan hongvak in tua pan France paiding mi tualval te, Kaihei tazeih zatep bu khat, Nazapian zatep tawn sawmte thoh khat, khaki puanak khat, khaki pheituam khat, puanak sungsilh khat, mainul khat tek le sunan phel khat ciat hong pia uh hi. 09.06.1917 nitak nai 2:00 in hongkha khempeuh tawh mangpha kikhak in tembaw tung ah kah in nitak nai 3:00 in kading uh hi.\n3) Rangoon pan Calcutta paina\n13.06.1917 nitak nai 5:00 in Calcutta katung uh hi. Kei pen khasum pek (30) sang pawl Section Commander ka hi a, ka mite Cingpikot khua mi Khoi Gin pen Rangoon pan akam hong na in tembaw Zato a kikoih in Calcutta katun ciangun Zatopi ah kipuak pah hinapi azan ciangin si ci-in\ntelephone hongset uh a, mei tawh ahaal dinguh deihlo ka hih manin Calcutta pan tai (15) a gamla hanah ngeina bangin vui in, nitak nai 10 PM in ka omna uh katung kik zo pan uh hi.\n4) Calcutta pan Bombay paina\n24.06.1917 nitak nai 5 PM in Calcutta pan meileng tawh kapai uh a, 28.06.1917 ni zingsang nai 6 AM in Bombay katung uh hi. Bombay panin Zatote’n hong en uh in, a khanghaam a vot thuak zolo ding mi 15 Khamtungah ciahsak kik uh hi.\n5) Bombay pan Eden (Yemen), Suez (Egypt) le Alexandria (Egypt) paina\n28.06.1917 nitak nai 2 PM in Sente’ tembawpi tawh kapai leuleu uh a, 14.07.1917 zingsang nai 5 AM in Eden (Yemen gam) Tembaw khawlna tung napi ungin tum theihna khuan (entry permit) hongpia lo ahih manun nitak nai 7 PM in katum thei pan uh hi. 17.07.1917 ni-in Eden panin Tembaw tawh pai leuleu in 21.07.1917 ni-in Suez (Egypt) katung uh a, tua lai ah Mikang galkapte’ Vanleng tat te tawh ka kimu uh hi. 26.07.1917 nitak nai 6 PM in Suez khawpi panin Meileng tawh pai in 27.07.1917 zingsang nai 8:30 AM in Mediterranean tuipi a Tembaw khawlna munpi ahi Alexandria khuapi katung uh hi.\n6) Alexandria (Egypt) pan Taranto (Italy), Marseilles (France) paina\nAlexandria pan in Tembaw dang khat tawh kilaih in nitak lamin dingkhia in sun le zan in pai-in 01.08.1917 ni-in Italy lei taw lam Taranto khuapi katung uh hi. 06.08.1917 ni-in Taranto panin Meileng hoihte tawh sun le zan in pai in 14.08.1917 ni-in France gam Marseilles khuapi katung uh hi. Marseilles khua katun uh ciangin mi (30) uk a khasum pek 3 tawh khamtung pan apai te´n khasum pek (50) ngah in gamdang pai man (overseas allowance) tawh khasum (150) kangah uh hi. Marseilles katun ciangin Capt. Rundall in hong uk in Sukte le Sihzang mi pawlkhat No. 61 le Kam Hau mi No. 62 ci-in ka kikhen uh hi.\n7) Marseilles pan Galkidona mun Bikot Camp paina\n24.08.1917 ni-in Marseilles panin Meileng tawh pai in 27.08.1917 ni-in Germany le Mikangte’ kikapna France le Gelgium te gampi Bikot Camp katung uh a, tua camp lui hah in na kasep laitakun Tonzangte Neng Za Langh in khut bomb te khat hong gingsak kha in, Tonzangte Khup Za Lian le a lawmte nga hong liam in amah nasiapen in Zato ah kapuak pah uh a pension ngahpah hi. A dangte nasia liamlo ahih manin bangmah ngah lo uh hi.\n8) Brazil Camp ah Nasepna\nBikot Camp panin September kha bei kuanin Brazil Camp ah ka kisuan uh hi. Brazil Camp pen tai (5) kual sung ding bangin zai a, tua lai ah nasem tul sawmthum bang ding le galkap tul sawmnih ding ki om hi. Brazil Camp ka nusiat ma un sun le zan in thau, metpi le bomb gingte Van ging mah bangden in, tai (100) kual sung ding thautang in san ziziah napi’n Pasian huhna tawh kanungta bilbel uh hi. Bikot a ka om lai un Labour Corps pan in Mikang Galkap suahna ding British Parliament ah kingen in, a awn’ ciang kongpia dinguh hi, cih thu hong tunkik pah hi. Tua laitak in Tonzangte U Khup Za Dal hong kamkhial kha in kiman a, kei, Gamngai te Let Kham, Mualpite Thang Tuan le kalawm dangte uh tawh aamah khan (bail) in suakta napin bukkhuh in hongsi a, Mikang galkapte in thupi takin zahtakna pia in kavui uh hi.\n9) London Paina\nBrazil Camp a nasem India lam tawh kigawm Corps (78) omna sung ah No. 61 le 62 te nasep siam mahmah a minthang ahih man in England Kumpi King George V in kimuhpih nuam ing acih ciang in No. 61 le 62 sung pan in anuai a min om teng kiteel na ka nei uh hi.\nKumpipa tawh kimu dinga kiteel te:-\n1) Subedar Mang Pum, Khuasak\n2) Interpreter Thuam Pau, Khuasak\n3) Interpreter Thawng Za Khai, Muizawl\n4) Coy Commander Song Theu, Tualzang\n5) Coy Commander Vungh Za Kham, Bumzang\n6) Coy Commander Kam Za Mang, Tuipi\n7) Coy Commander Hau Za Nang, Heilei\n8) Platoon Commander Hang Khaw Cin, Tuitawh\n9) Platoon Commander Thiau Kam, Kaptel\n10) Sgt. Vial Zen Vangteh\n1918 March kha ni 9 ni-in Boulogne Tembaw khawlna ah ka giak uh a, 1918 March ni 10 ni-in English Channel Tembaw tawh kantan in nitak lam nai 4 PM hun in England Tembaw khawlna ah tung in Meileng ah tuang leuleu in nitak nai 9 PM in London Meileng khawlna katung uh a, motor tawh hong nadawn uh a, India Zintun Inn khan kua na (9th floor) ah katung uh hi. Tua Zintun Innpi zindona inndeipi sung ah Prime Minister le Minister dangte in hong dawn in hong nohset uh a, 11.03.1918 ni zingsang nai 9 AM in galkap kizepnam teng tawh kizem in Kumpipa tawh kimu ding cih thu hong gen khit ciang in kinohset in ka kikhen uh hi.\n10) England Kumpipa tawh Kimuhna\n1918 March kha 11 ni zingsang nai 8 in Mawtaw in hongla in England Kumpite a khang a khang a ah tenna uh Buckingham Palace kapai uh a, Kumpipa’ innkhan khat ah khamtawh kizut Saiha sau mahmah Sailu nih kisuanna inndei ah kigual in nai 9 in kumpipa galkap kizepna teng silh in huih kahna lei tawh hong kumsuk in thumvei zahtakna kapiak khit uh ciangin kinohset in hih anuai a thu teng hong gen hi:\n“Hihzahtak a gamla Khamtung gam pana gal huhding a hongpai India Labour Corps sung pan in No. 61 le 62 te galmai khempeuh nasepna ah hahkat takin deihsakna tawh semin asep khempeuh uh hoih takin zo uh hi cih thu kaza a, bangmah tawh kiteh thei loin ka lung adam mahmah hi. Tua ahih ciangin hih letungah Mikangte’ tangthu abei mateng in Zomi peuhmah gilkial dangtak in hong puuksisak loin na gentheihna khempeuhte uh Mikangte in konghuh kongkem tawntung ding uh hi’ cin-in thu kongciam hi.” acih khit ciangin “note tawh sau veipi ka om nop hangin ka nasep tam mahmah ahih manin sauvei ih om khawmna ding hun a om loh manin kadah hi. Tua ahih ciangin London a nataam sungun na lamdang tuamtuamte a kisaipih Vuanzite in hong makaih in hong etpih ding uh hi,” hong cih khit minute nga ding ciangin ka kikhen uh hi.\n11) London Khuasung Hawlna\nKumpi inn pan ka paikhiat khit uh ciangin nidang lai a mawhna nei Kumpinu kithahna le na lamdang tuamtuamte ka en uh hi. Kumpi inn pen a zaina tai (2) kual bang pha in a inn tungah dial (Flag) mun (16) ah ki khai hi. Tua ni mahin nidang a London khua katna leh ziinliin a asiatna te ka en uh a, manga i mat tawh a kibang ahi zongin apiang bang lim kimu ahih ciangin ka nuam uh hi.\n12.03.1918 ni-in Pitu Hlotdaw ah kakah uh hi. Hlotdaw kikhop kaman uh ciangin Hlotdaw Ohkathah ahi Kawlgam Baziankhanpa in a innah Niangtui le moh tawh hongvaak hi. 13.03.1918 ni zingsang aneek khit ciangin a kisaipih Minister leh motor (4) hong tungin ganhing khawina ka en uh hi. Gan khawina ah India, Kawlgam a I muh ngeiloh amin nangawn I theih loh a tuamtuam natam mahmah hi.\n14.03.1918 ni-in Mikang kumpi khempeuh le gam vaihawm Ulian khempeuh le tuate laizang ah Kumpi George V te innkuan’ lim omna ka en uh a, mi lah milim kisa, milim lah mi taktak mah kisa in lamdang thei mahmah cih ciang gen theih hong hilel hi. Tua nitak lamin kham, ngun a kipan sik namkim khempeuh, suang namkim khempeuh atuamtuam kibawlna ka en uh hi. 15.03.1918 ni-in zingan ne baih in nai 7 AM in London khaw nawl a vanleng bawna en in ka pai uh a nai 12 in tungin en kawikawi in nitak lam nai 3:30 PM a ka ciah uh a nai 8 PM in kazin tunna inn katung kik uh hi. Lamdang hi. 16.03.1918 ni-in India Bazian khanchoh pension lapa in an hong vak in ka nek khit uh ciangin Roll Company le Whiteson Company ah kavak kawikawi uh a, hong limbawl mahmah uh in nuam mahmah hi. London pan in ni 20.03.1918 ni a ciah ding hinapi ungin Germany te tul zathum tul zali bang kimante puakna in Meileng Tembaw kicinglo ahih manin 22.03.1918 ni-in Brazil Camp ah ka ciah theipan uh hi.\n12) Mikang Galkap Suahna\nBrazil katun khit uh ciangin Parliament panin thu hong leeng in Labour Corps No.62 te Labour panin Mikang galkap suakin Lyon Camp ah nasep sinding cih thu hong tungin Brazil panin Lyon Camp ah ka kisuan uh hi.\nMikang galkap suah ding ciangin hih anuai a bangin zaa kingah hi:\n1. Capt F.O Fowler – Colonel\n2. Gordon – Lt. Colonel\n3. Warald – Major\n4. Oh Takhin –Captain\n5. Thawng Za Kai -Captain –Muizawl\n6. Thuam Pau – Captain –Khuasak\n7. Vungh Za Kham – Lieutenant – Bumzang\n8. Song Theu – Lieutenant Kaptel\n9. Kam Za Mang – Lieutenant –Tuipi\n10. Kim Vungh -Lieutenant – Lamzang\n11. Do Cin Lian -Lieutenant – Haupi\n12. Cin Khai -2nd, Lieutenant –Tuitum\n13. Lian Za Thang -Lieutenant – Laitui\n14. Pau Cin Lian -Lieutenant – Gamngai\n15. Pau Za Cin -Subidar – Suangzang\nAtung a bangin za tuamtuamte a piak banah, Sergeant, Corporal akipan san khat, san nih le za tuamtuam a ngah tampi ki om hi.\n13) Innlam pan Thu Zaksakna\nPau Cin Hau lai tawh Khamtung panin lai hong kikhak in, Kuki gal, Khalkha gal om in lo kikho manlo hi cih thu a kizak ciangin ciah ding bek kingaihsun ta hi. Hih thu hangin E.O. Fowler in ulian 60 sim loh ration leh kumpi puante apiak loh ciangin Rangoon a U Phutaa hong puan piakte kisilh hi. Tua ciangin London Parliament ah lai kikhia in nili khit ciangin Bocoh khat, General nih, Brigadier thum le galkap bu pawlkhat hongpai in, ‘Note nasep siampen nahih uh ciangin, naciah nop uh leh, ciah thei. Meileng le Tembaw hong vaihawm nungin nuam tak in na om un,’ ci-in ration leh puansilh hong ngahsak kik uh hi.\n14) Khamtunggam Ciahkikna\nTua khit sawt loin Tembaw pi (4) a cing ding Tembaw giat hong tungin India Labour Corps leh No. 62 Labour Corp te kong ciah uh a, Kawlpi Piinta seih ah Tedim D.C. L.B. Naylor le ulian pawlkhat in hong na dawn uh a, cidam in 1918 August kha in khamtung kongtung uh hi. Inn kong tun khit uh sawt lo in Ukpi Hau Cin Khup in sial le lawi hong gawh hi. (Lieutenant Pu Vungh Za Kham lai gelh hi ciang ahihi.)\nFrance (Piantit) pan Pahtawina Ngun Naam ngah teng:\nFrance pai khamtung mite hong ciahkikna hangun makaipi ahi Mawliak mangpipa Capt. E.O Fouler pen heh mah mah a, a ki ngah ding min phat na tuamtuam leh hamphatna ding teng ki ngah nawnlo hi ci hi. Ahihhangin November 11, 1918 Kum, Galpi masa a veng khit ciangin Mikang Kumpi te’n a nuai a makai mi ( 5 ) teng pahtawina Ngun Naam hong piaksak veve uh hi.\n1) Pa Pau Za Cin ( Suangzang )\n2) Pa Thawng Za Kai ( Muizawl )\n3) Pa Song Theu ( Tualzang )\n4) Pa Vial Zen ( Vangteh )\n5) Pa Mang Pau ( Tedim )\nMikang Kumpi te’n France om sungin a si teng luangman pia uh a, a nungta lai teng zong nasep citak leh nasep hanciam ci-in pahtawina laipi khat tek hong pia hi.\nx.France Labour Corps pai sung hong Nusia teng:\nFrance pai Labour Corps a nasemte lungzuan khuangaihna tuamtuam kawm kalah mi (23) te in a nuntakna nusia ta uh hi.\nZogam ciahkik dingin khuan ngen uh a, 1918 July kha in hong ciah in August kha in Tedim hong tung uh hi. France gamah Kum khat leh kha guk sung nasem uh a, galmai leh natna tawh hong sihsante longal, Mikang Kumpi in minphatna Pahtawina Lai (Certificate) khat ciat hi bangin pia hi.\nThis is Certificate is given to ———— who enrolled voluntarily as a mate in the Burma labour Corp and worked in France for the British Government during the great war. He worked loyally and well in all; weather by night as well as by day and every advance and often dangerous condition and willingly and cheerfully bare his share of the burdens of the day. This fact should ever be remembered to his credit by those who have any dealings with him and may all officials deal with him and his family in the liberal for him on which the place his service at the disposed of the empire in its hour of stress may he and his family never be forgotten.\n1).France gam paite hong ciah uh ciangin sum nei uh ahih manin a pai lote sangin nuntak nuam sa zaw uh hi. Leitung khua muhna bek hi loin sum thalawh ciilna zong ahi hi.\n2).Galpi khit ciangin nakpi takin Zogamah Khristiante khang hi. 1918 kumin Khristian 500 bek om a, Kum 1924 ciangin 4,046 pha ta uh hi. Khristian a tam zaw pen Tedim mite sung pan hi a, France gam paite hang hi kici hi.\n3).Zomite gal hang sa uh ahih manin Mikang kumpi in Zomite adingin galkap phuan uh a, “First Chin Battalion” kici 1921 kumin Kawlgamah kiphuan hi. Battalion thum dong kiphuan a, First, Second, Third Chin Rifles kici hi. Kawlgamah galkap kumpi a khan ciangin kiphiat kik hi\n4).France gam paite tung panin puansilh zia kithei ta hi. A puansilh uh pen Police puan tawh kibang khakhi puan, bombi sing, puan-ak bantawng, zian lukhu, puan khedap mawza leh ngalvial nei uh a, thupi kisa mahmah hi. Galpi khatna ma-in puan kisilh mel loin, pasalte in dialkaih tawh zum selin, numeite in puan them letmat li ding tawh a nuai lam sel a, a tung lam pen kai lihliah sak lel uh hi. Galpi khatna khit ciangin puansilh a kisap zia kithei ta hi.\nFrance gam pai a meetlohna\n1).France gam pai ding pen aana tawh kila hi a, ut lopipi mahin a pai uh ahi hi. A pai nuam lo Khalkha mite leh kumpite kidona-ah Khalkha mi 40 bang si-in khua 18 kihalsak hi. Hih pen “Anglo-Chin War” (1917) kici hi. Hih kidona hangin France gama Kuli nasem a om Zomite hong ciahkik uh hi.\n2).India lamah zong Manipur a om Kukite in France gam pai nuam loin nial uh a, kumpite lang pan uh ahih manin Mikang kumpi in galkap 100 sawlin simsak hi. Kukite in zong na do uh a, kum nih sung bang kido uh hi. Khua 86 kihalsakin, mi tampi kithat uh hi. Hih kidona pen “Anglo-Kuki War” (1917-1919) kici hi.\n3).Mikang kumpite in Zomi Kulite tungah a kamciam uh ahi Dolsing inn leh Zang lo pia lo hi. Capt. Fowler in a genna-ah Zomite in gal kidona a tawp dong sem zo loin gal a venh ma-in ciah uh ahih manin a kipia lo hi ci hi.\nGalpi masa lai in ipu ipa te England le apawl (allies) te panpih dingin pasal khangno mi 1033 te Zogam nusia in France gam na pai uh hi. Lamkal panin damlohna hang tawh mi (1) in nusia in, khuavot thuak zolo ding mi (15) te Zogam ah ciahkik in tualo adang mi 1017 te France gam galmai nasem (labour Corps) in na om uh hi. Galmai nasepna ah mi (22) te in a nuntakna na pia uh hi. Nasem (labourer) dinmun panin Mikang Galkap na suak uh hi. Bekthamlohin Mikang kumpi` pahtawina Ngun Naam mi (5) in na ngah uh hi. Nasem khen (Corps) 78 a om sung pan ei Zomi te 61 le 62 in kikhen in Galmai nasepna ah ahahkat pen le acitak pen in Mikang kumpi in na ciamteh hi. Tua ahihmanin France Labour Corps apai ipu ipa te ei khangthakte adingin angtan huai mahmah hi. Zomi te France paina in Zomite‘ Khuamuh Kipatna hi ci-in zong kiciamteh hi. Ih lungsim ah phawkden in Zomite` Taangthu ah ih ciamteh den ding ahihi.\nPau Pian Thang (Paul Thangpi)\n1). Zomka (Zomi Khristian Aw) Vol.8 Hawm 45, January and February 2004\n2). Zomite’ Khuamuh Ciilna by G. K. Nang, Zomi News and Online Magazine (Vaphual.net) Posted by Carey Suante on March 16, 2010\n3). The History of United Kingdom during the World War I, Wikipedia the free online encyclopedia (wikipedia.org)\n4). Tongsan Net, Article: Zomi sung pan Piantit paite Tangthu by Sya Thangsiam, ACTS University, South Korea; Posted on June 7, 2009 by Tongsanpu Sya Khampek, Norway.\n5). Zolus No. Vol. 4., 1999, Yangon\n6). Tongsan Net, Aritcle: Piantit paite’ Tangthu by John Mangpu posted on Sept. 15, 2010\n7). Sialkal Online Magazine: Zomi Khangthu (AD 1900 - 1980) kikal by J. Thang Lian Pau, 2002\n8). Zomi News and Online Magazine (Vaphual.net) Article: The Haka Uprising by Dr. Pum Khan Pau; Posted by Carey Suante on June 25, 2009\nHistory 5:49:00 PM\nzolia January 10, 2016 at 12:45 PM\nPu Song Theu nih om maw guai? Song Theu Kaptel leh Song Theu Tualzang ki ci aih ciang ka cihna hi.\nItem Reviewed: Zomite France (Piantit) Gam Pai Na Tangthu. Rating: 5 Reviewed By: Thang Thawn Tuang Guite


url: =Global Buanli Family: Tulaai Leitung Thuthang tuamtuam updates October 18, 2013\nTulaai Leitung Thuthang tuamtuam updates October 18, 2013\nZomi te Pa ahi Dr Chin Do Kham ihzataakna leh Vaang ipiakna in 10/19/13 ni amunmun ah ipaizo keizong in daaitak in iomna ciat ah omngilhngelh ciat in, Haanmual azui zo kheem peuh in Mikaang daan in Puanvom silh hizawlo in Zomi te Pa hi cihlahna in Zopuan vive silh ni cih kei mimal in Zomi kheempeuh ongcial nuam ing.\nZomi te omzia pawlkhat\n· Idam laai in kigensiasia in ihoihloh nateng kigengen hang a isihkhit ciang kipahtawi pan in, ihoihna teng kigengen pan sese…, Idam laai in kiphat in ihoihna kigentheilo ahitam ….\n· Zomi khat eitung ah onggamtat khialhkhaakciang ongsimmawhna hi ci in Minamdang khat eitung ah onggamtat khialh ciang misim mawhding mahhihang bangmah neilo, bangmah theilo hi veeng icih sese…, Zomi te eitung ah ongkhialh khaakciang zong aw kei ahai hiing kici theilo ahitam …\n· Zomi khat in avanzatsa ahihkei leh avan lui ongpia leh ongsim mawhna kici sese in, Mikaangte paihsa Second Hand te deihlua in kiphuul ngeingaai in mikaangpau siamlo pipi in Shank Khiu bang ciliang hi. Zomi pa tung ah zong lungdamlua kici theilo ahitam….\n· Zomi khat ahih kei leh ithei mahmah imeeltheih khat in thuman pha onggen leh tualeltak ci in thupi simlo in.., minamdang khat ahihkei leh adiak in Mikaangte in thuneuno khat onggen leh thupi sa mahmah in kamka heuhau in ngaaisese ihihiam…. Zomi te thupi asalo ihitam ….\n· Zomi te vanzuak ahihkei leh Mawtaw zuakte ahoih pipi mah thei gegu in tammanlua cise in leinuamlo sese in .. Mikaangte zuak ahoihlo pipi leiba liang in ngen in kuntantan se ihihiam.., A theilo maw Zomi te asimmawh….\n· Zomi khat peuh in itheihlo khat ahihkei leh iseptheihloh khat ongsepsak leh Lungdam citawh mansak in, thaman ongngen leh neeksia ci sese in, Minamdang khat peuh nanengnokhat ongsepsakciang ongngetzahzah pia in, ongngetloh napi zong puaktantan se ihihiam..,\n· Hih atung a thute ongdawng thei na om uh leh kalungdam mahmah ding hi.\n· Kawlgam Shan state saklam Namkham kualaaizang ah 10/17/13 ni zaan in Bomb khat puakkham a, 10/18/13 ni zingsang in Bomb nih puakkham leuleu ahihman in, Khuasunghah kumpi naseem pasal khat si hi. Tusung bekbek in Kawlgam sung ah mun 4 ah bomb puakkham ta ahihman in USA a kipan gamdangtuamtuam te kawlgam zindingte bang kikhawlsak uhhi.\n· Sum le Paai buaina hang a USA kumpi nasepna pawlkhat akhawlcipzawh ni 16 acin ni 10/17/13 ni in angei bang in January 15,2014 ciang dong kihongkikta hi ci in President Obama in 10/17/13 ni in taangkokhia ta hi. Tua ahihman in 10/17/13 nipan kumpi nasepna angeibang in akizom tota ahihman in akikhawlsak naseemte zong kuankik theita uhhi. HIh bang a US kumpi te thukhensatna peen China ten nui hiuhiau sa in muak uhhi.


url: =President Trump in anaseppih Tillerson (Secretary of State) nasep khawlsak :: ZOMI DAILY\nPresident Trump in anaseppih Tillerson (Secretary of State) nasep khawlsak\nposted on 14 March 2018 at 12:18 am UTC+9:30 Lomkholna: News, Sawltak, USA, World\nUS President Donald Trump in anaseppih Secretary of State Rex Tillerson pen Tuesday ni in nasep khawlsak “fired” cih CNN pan kiza hi. Tua nasep akhawlsak Rex Tillerson ii munah asemdingin CIA Director Mike Pompeo pen sepsakding geelna nei kici hi.\nNorth Korean leader Kim Jong Un leh US President te abuai mahmah laitak in panmun thupi mahmah ahi Secretary of State pen nasep abingkhawlsak manin lamdang kisavat mahmah hi.\nHihvai tawh kisai in President Donald Trum inzong ama Twitter tungah gelhkhia a, CIA Director Mike Pompeo in “Secretary of State” panmun ah hongsem dinghi. Amahpen nasep kician mahmahding hi. Rex Tillerson zong asepsa te tungah lungdam mahmah hi. CIA Director munah Gina Haspel in hongsemding a, amahpen tua panmun ah amasapen numei panmun angah masapen hiding hi. Avek un ka lungdampih mahmah hi ci’n gelhkhia hi.\nWhite House ah President Donald Trump in Reporters te agenkhiatna ah Secretary of State asemlui Tillerson pen apil akician mahmahkhat hi a, nasepna ah hoihtak kaki thuahkhawmthei uhhi. Rex Tillerson pen nakpi in alung nopzawding hi ci’n genkhia citciat hi.\nVideo: President Donald Trump has fired Secretary of State Rex Tillerson and will replace him with CIA Director Mike Pompeo\nRex Tillerson in ahihleh hihvai tawh kisai in President Trump in banghangin nasep khawlsak cihpen genkhia hetlo hi. Banghang nasep kikhawlsak cihzong ahang theicianlo khading hi ci’n Undersecretary for Public Diplomacy Steve Goldstein in genkhia hi.\nWhite House sungah Chief of Staff John Kelly in “nangpen adang khatin honglaihding hi” ci’n Rex Tillerson kiangah genziau a, banghang banghun cihpen gencianna omlo cihi.\nMore: New York aom President Trump ii neihsa Trump Tower meikang, mi 2 liam\nAhi zongin Tuesday ni in President Trump in Twitter tungah hihvai tawh kisai in mipi muhtheihding in gelhkhia tamawk ahih manin, Rex Tillerson ii nasep khawlsakna “Official Termination” pen aki kipsak hongsuakta hi. Nungkum May khasung inzong President Trump in FBI Director James Comey pen anasep bingkhawlsak ziauhi. President Trump in amaban bangteng hongsem giapgiap laidiam? North Korean leader Kim Jong Un tawh maitang kituah in thu hongkikum takpi uhdiam? Sawltak #zomidaily\nPrevious: Video: Highway tungah mawtaw Tyre khat kikhuk in mawtaw 2 dengkha\nNext: Deihsakna taktak leh ahoih ngimna ~ Khup Lian Thang\nAgualsa Mite’ Mainawt Ni ~ Bob Tuangpi\nTedim Sialtang tui Pipe mawtawpi khatin taihkham\nZomi Siama khat thautawh ki kaplum\nCiangkang ~ Hau Za Cin


url: =Zomi Cup Malaysia thupi\nZomi vive ih ki muh khawp ciang nuam ngiatin zong thupi suah ngiat hi. Zomite ih omomna ih tuntunna peuhpeuh ah kipawl kikhawlh nuam asa ngiatte ih hihmanin a thupi minam ih hihi.\nTutung Zomi Cup Malaysia kimawlna ah thangah huai mahmah in etlawm mahmah hi. Zomite ih kipum khatna kilang semsemin mite muhna ah zong thupi ngiat hihang. A kimawl bekbek 800 val bang kipha in a thapiate tawh sim leng tawm vetlo in tualpi dim miamua in etlawm mahmah a Zogam hong phawk sak mahmah hi. A kimawlte mahmah zong itna lumgsim nei ngiat in hahkat tinten in ahihhangin kilungduai thei mahmah hi.\nZomi hih zah tak kipum khat thei cih mawk pen Zogam bup a kipum khat danin ka tuat pah a kilung muang mahmah in kikha muang mahmah hi. Kei tawh pangkhawm ding ka mipihte hizah tak om ci'n ka lungnuam mahmahin zong ka Zomipihte kong muang takpi hi. Tutung Zomi Cup a hong kihello khuate zong a utlo hiloin asuiding kicinglo maw ahikei leh vaidang hang a suitheilo maw cih ciang bek hi a ei tawh pangkhawm nuamlo hi peuh mahlo uh ahihmanin thangah huai mahmah hi.\nZomi Cup Malaysia thupi mahmah hi. A vaihawm ZAM makaite zong thupi semsem in nungzui mipiten zong thumang thei mahmah a Zomi Cup tungtawnin kipum khatna piangkasa a thupi kasa mahmah hi. Mailam ah zong hanciam khawmin mapang khawm toto lai leng ih langah kuamah ding zolo ding hi. Zomi Cup Malaysia thupit kasakna tungtawnin ka thangahna tawm hong hawmsawn hi-ing.


url: =Ezekiel 43 | Siantongluan.net\nEzekiel 43 |\nTua khit ciangin a mipa in biakinn nisuahna lama om kongpi-ah hong paipih a,\nnisuahna lam panin Israel-te Pasian minthanna vang hong pai ka mu hi. Pasian awging pen tuipi ging tawh kibang a, ama minthanna vang in leitung taangsak lela hi.\nHih ka maangmuhna pen, Pasian in Jerusalem khuapi a susia dingin a pailai-a ka muh leh Khebar Gun gei-a ka muh tawh kibang hi. Tua ciangin thakhatin leilak kidenna-in ka boksuk hi.\nTopa minthanna vang in nisuahna lam kongpi tawnin biakinn sungah a lut hi.\nTua ciangin Topa kha in hong la-in a tual sungnungah hong paipih a, tua lai panin, Topa minthanna vang tawh biakinnsung a kidimna ka mu hi.\nTua lai mun panin kei kiangah a mipa a din laitakin biakinnsung panin Topa in kei hong hopihna ka za a,\n"Mihing ahi Ezekiel aw, hih lai munah ka kumpi tokhom om hi. Israel mite lak hih lai munah ka teng ding a, amaute ka uk tawntung ding hi. Israel mite leh a kumpite un pasian dang biakna tawh ahi a, a kumpi sisate uh phawkna ding mual bawlna tawh ahi zongin ka min siangtho daisak ngei nawnlo ding uh hi.\nBang hang hiam cih leh a kumpite un a kongkhuam uh leh a kongzawlte uh keima biakinn kongkhuam leh kongzawlte tawh kimatin bawl uh a, ka kikal uh kawm bek in hong hal hi. A muhdahhuai a gamtatnate khempeuh uh tawh ka min siangtho hong daisak uh a, kei zong ka heh manin amaute ka susiamang hi.\nAhi zongin tu-in amaute in pasian dangte bia nawnloin, a kumpi sisate uh phawkna a mual uh a phiat ding uh ahi hi. Tua bangin a gamtat nak uh leh amaute lakah ka teng paisuak tawntung ding hi," hong ci hi.\nTua ciangin Topa in a thugen hong zomlai a, "Mihing ahi Ezekiel aw, Israel mite tungah biakinn thu leh a gelna khempeuh cingtakin lak in la, amaute mawh gamtatna hangin maizumsak in.\nAmaute a gamtatnasate uh hangin hong maizum theih uh leh, biakinn gelna, a lim, a lutna leh a pusuahna, a buppi lim, a na khempeuh a kigelna, leh a zat dan ding khempeuh a cingtakin amaute tungah laktel in la, amaute in a kigelnate thei-in a zat dan ding bangin a zuih theihna dingun amaute-a dingin lai-in gelhsak in.\nBiakinn tawh kisai ngeina in: Mualtunga om biakinn kimkot mun khempeuh pen biakna tawh kisai-in a siangtho ahi hi.\n"Biakna tau golna pen hih bang hi ding hi. A tehna dingin biakinn tehna-a kizang ngeite mah hi ding hi. A biakna tau bul kimkot pen letmat sawmnih sangin, letmat sawmnih mah zai ding a, a tau kimkotah letmat sawm a sangin geivial nei ding hi.\nA tau bul panin a tau zawl nuainung ciang pi li hi ding a, a sahna letmat sawmnih hi ding hi. Tua ban siah pi sagih sangto ding a, letmat sawmnih sah ding hi.\nA tungnung pen, ganhing kihalna mun pi sagih sang ding a, a kiu li-ah letmat sawmnih a sang ki om ciat ding hi.\nA biakna tau dawnzang pen a dung a vai a kikim hi ding a, pi sawmnih sau-in pi sawmnih mah zai ding hi.\nBiakna tau a paito a laizang santeng pen a dung a vai a kikim, pi sawmnihli hi ding a, a nuai dawl sangin letmat sawm pai-in neuzaw ding hi. Tua a dinna a nuai gual kimkot letmat sawmnih pai-in zai ding hi. Biakna tau tung kahna ding kahlei pen nisuahna lampangah om ding hi," hong ci hi.\nTua ciangin Topa Pasian in kei kiangah, "Mihing ahi Ezekiel aw, hih biakna tau zatna ding ngeinate hih bang hi ding hi: Biakna tau a kizawh khit ciangin a tungah meihal biakpiakna leh biakpiakna ganhing site thehna tawh apna a bawl ding na hi hi.\nZadok suanlekhak Levi siampite pen keima na a sem dingin ka omna-ah a hong pai dingte ahi uh hi. Topa Pasian keimah in hih thu kong pia hi. Mawhna hangin biakna-a piak dingin amaute tungah bawngtal khat na pia ding hi.\nNangmah in a sisan pawlkhat la-in biakna tau kiu li-a om ki lite, biakna tau paito a laizang kiute, leh a kimkotah a om a geihualte na nuh ding a, hih bangin hihna tawh biakna tau siansuahin na ap ding hi.\nMawhna hangin biakna-in a kipia bawngtal pen la-in biakinn huang pualam, a mun hong kigenna sanah a hal ding na hi hi.\nA zing ciangin paubaanna a omlo keeltal khat la-in mawhna hangin biakna-in na pia ding hi. Bawngtal si tawh na siansuah mah bangin hih keeltal si tawh zong biakna tau na siansuah ding hi.\nHih bangin siansuahna na man khit ciangin, paubaanna a omlo bawngtal khat leh tuutal khat na la ding a,\nTopa ahi keima kiangah nong paipih ding hi. Siampite in tua ganhingte tungah ci thehin, keimah hong biakna-in tua ganhingte hal ding uh hi.\nMawhna hangin biakpiakna-in ni sagih sung nisimin, paubaanna a omlo keeltal khat, bawngtal khat, leh tuutal khat a pia ding na hi uh hi.\nSiampite in ni sagih sung biakna tau apna bawlin zattheih dingin a baihsa-in omsak ding uh hi.\nHih bangin ni sagih sung a hih khit uh ciangin, a ni giat ni-a kipanin siampite in meihal biakna leh thunuama biakpiaknate, biakna tau tungah piak ding kipan ding uh hi. Tua ciangin note tungah kei ka lungkim ding hi. Topa Pasian keimah in hih thu ka gen khin hi," hong ci hi.\nTedim Lai Siangtho / Laibu: Ezekiel 43


url: =Malaysia MZO Camp a om imiteng Rela te le Palik te Man | ZOKUOMTHAWN\n← Delhi has its first gay parade\nBamboo flowering leaves mill starving →\nMalaysia MZO Camp a om imiteng Rela te le Palik te Man\nPosted on July 1, 2008\tby Zou Sangnaupang Pawlpi Delhi\nBy: ZO Mang\nMZO camp pan aa 14 June, 2008 ni aa kiman imi te Samenyih camp ( detention ) pan in Malaka Camp puoh kia uh ci’n kiza hi. Akiman lo, asuo ta teng pen, gamtumaang kawm ah, thokang, thosii atamzawh na heisung ah a om lai dieai cia sui sui kul na mun ah om lai uh.\nAkiman teng hileh akiman lo aa suota gamsung aa om teng hileh, alunggul uh ahi, UNHCR te’n ang hu nading un, thu nget na mama tawh panpi ciet ding in, amau te tang in khatsim tungah kang ciel hi.\nMZO Camp aa om imi te kimat na tung taang ah, Rela te le Palik te in, MZO Office heisung a om ei? ci-in kan hi ci’n zong kiza aa, tuo ziek in MZO zum pen tu ta di in, asung tum apusuoh kidop ding dan in omsah uhhi cithu kiza hi. MZO le MZO zum vai tawh kisai ka gen natung tawn ah adeih lo kha na op uhleh nei na mai sah ding un zong ang thum pai ing.\nUpdated : June 27, 2008\nAkimanteng tawh kisai in, MZO aa makai te in ahi thei na zaza in zia ni aa pat in\nsem uhhi cizong kiza hi. Tuo ban ah akman lo aa ataai te tawh kisai in zong imi\nmakai te in ahi thei zaza in sem uh cizong kiza hi.\nKei zong tunidong kahi thei na lam pan in imi makai te ahu den in om ing. Kei huzo na tung taang ah, sanggam, be le phung le khuo aai ci lungsim kihal lo aa, ” ZO ” ci tawh apei hi ing. Khat sim kung aa kang thei sah nop ah, kei pen bele phung le khuo aai khat beh tawh nasem hilo ka hi ziek in, tutung imi te kimat\nnale hamsat na tung tawn ah zong, sang gam, khuo aai cite tetawh nei zop lo ding un zong ang thum ing.\nMZO camp ah kasanggam, ka tu tahtah te mama om aa, ahihang in tuni dong cieng, koima maipha behpieh neilo in, akibang aa, ” ZO ” ci khat lien tawh ahuom aa nasem ka hihi cithu zong kang thei sah nuom sawnsawn uhhi. Pawlpi khat, khuo khat le bele phung khat ii nasep na hilo aa, ” ZO ” akici zosie ii nasep na in ka tuot aa, khuo sawm le khuo lii sung aa te kigawm in om ton ahi dung zui-in bele phung tampi tah kigawm aa om ton ahi ziek in ” ZO ” huom in kaciem te hi.\nEi ma ciet deih bangbang in ikihu thei aa, ikihu na te tung ah “koiman thuneina nei thei lo” aa zong ” koiman kankuot thei lo hi”. Ahihang in, akihu na te un, ikikaal aa ” guom” omsah abah lo na ding pilvan ding kisam sa ing.\nMZCamp aa imi te Rela te pawl in mi 40 val amat zaw cieng in, camp buh te hal nai lo in, tu ni mama in, Rela / Immigration / Palik adieai cia akithei cien lo mi thum in, camp gal pan et cih lai uhhi.\nUpdated : June 26, 2008\nImi te’n zong, agal pan aa ei et cih lam uh thei uh ahi ziek in, camp buk ah omkia ngam nai lo in, gamsung ( gam palah ) ah thosi thovai thuoh in om lai uhhi.\nRela te in, a upmaw za uh manlo ahi ziek un, Camp tawh kinai na khuosung ah zia ni aa pat in, vah kawikawi uh ahi ziek in, Naupangsang zong tu ni kikha hi.


url: =Pawlpi makai te tavuan ~ Rev. Dr. Hau Lian Kham :: ZOMI DAILY\nPawlpi makai te tavuan ~ Rev. Dr. Hau Lian Kham\nposted on 22 June 2015 at 9:23 am Lomkholna: Article, Biakna\nPawlpi makaite tavuan taktak bang teng ahi tam? Bang ci dan lungsim neih ding ahi tam? Tunitak i kikup ding thu pen Pawlpi makaiten bang teng taktak neih kul hiam cihthu hi in, makai khat nahih leh bel thupi simh kha niteh.Adiakdiak in bang ci lungsim nei ding cihthu hong thupi mahmah dinghi. Dingkhia them thumlo in limtak in na ngai leu teh cih hong hanthawn nuam ing. Pawlpi makaite tavuan bang?.. Pawlpi makaite ahizongin,siate ahi zongin bang ci lungsim nei ding?.. cih kikum ni in ah,\nA KHATNA -AH:\nHih Pawlpi tavuan ladingin Pasian in hong koih hi,cih pen na telsinsen masak ding kisam hi. Zawhang 1:6 na simpak lehang, Zawhang kici mikhat Pasian in hong sawl hi. Tuiphumpa Zawhang ahi ve. Tua pen Pasian sawl hi a, Mihingte kisawl hilo ahi ve.\nKhat veivei Pasian nasemte ki thupi muhlua in vantung mi zah donga,a kicing dingin kingaihsun kha thei hi.Tua bang hilo hi. Pasian nasemte zong mihing mah hi. Eimah bang tektek, zong lungdam thei, heh thei, hatlo thei mai, nailaplo thei,zong khial nemnum thei, kei bang zong khial pahpah thei ka hi ve. Tua hi in mihing mah hi-in kicing hetlo, ahihhang in, Pasian in sawl ahih manin hong kipia khia ahihna thu phawk ding kisam masa pen hi.Tua hi a, nang zong tavuan nei khat na hih leh Siate ahizongin, Upate ahizongin,gina het ta keimah leh Pasian’na sem hih cih na theih ding kisam hi.\nAhizongin kisak theih nading lam hipeuh mahlo hi.Pasian hongsawl, Pasian kiangpan hongpai khia hi a,Pasian mizat himawk ahihteh cihpen na sungtawng dongin na theihding kisam hi.Pawllu in tua pen na thei sinsen hi. 1Cor.1:1 na ah hibang in na ci hi.” Pasian deihna hangin Zeisu Khazih sawltak zaa-ah hong koih kei mah Pawllu” Hilai munah Pasian deihna hangin kei pen Khazih sawltak zaa ah ahihkeileh sila zaa ah hong kikoih hi. Pasian hong koih hi cih kitelcianna nei ngiat hi.\nKei leh kei in sia minthang ulian pianpianteng, aktui,aktak puak dingin Sawltak zaa ah hong koih un ci inah, hong koih sim in cih banga,hopih sim theihte himawklo in,ahihkeileh a zite hopihin a pasal kiangah a na gensawn nadingin va hiausim, ahih keileh letsong puak sim cih bangdante hi zenzenlo in ah, Pasian deihna hangin Zeisu khazih sawltak in hong koih cihpen Pawllu in na tel mahmah hi. Ahih keileh Pawlpi sungah party siizung zii (ပါတီ စည္း ရုး ေရး) sem a,Pasian sehloh Pasian koihlohpi a, nasem nahih khak ding lauhuai hi. Thukhatah Pasian koih ahihleh zong Pasian koih ahihna teltakin theih ding zong kisam leuleu ahi ve.Tua teh Pasian koih, Pasian deihna ahihkeileh zong tanau meltheih vai khawng tawh mideihsakna tawh vaihawm khak ding lauhuai hi. Tua ahihmanin Pasian in hong koih hi, cih kiteltakin i theihding a thupi pen ahihi.\nA NIH NA-AH:\nSiaten bang theiding hiam cihleh kei pen sila hi ing cih ki theih ding ahihi. Zawhang 13:13-15 hoihtak in na ngai unla,sim dih ni.” Note in keimah Sia leh Topa nong ci uh hi. Tua thu a man hi,nong cih bangin ka hihi.Tua ciangin keimah in note’ Sia leh Topa hinapi in na khe uh kong silsak leh note khatlehkhat na kisilsak ding uhhi.Banghang hiam na cih uh leh keimah in note tunga ka hih bangin note in na hih nadingun,lim konglak hi.” Hih laitak ah Topa Zeisu in a nungzuite kiangah khe a silsakna thu i theihsa ahihi.Den a i gen mah bangin nungzuite i cihpen mi mah hi in amaute zong a lian mah uttuak sam veve uhhi.\nTua kumpi dingmah inah a nute hawng in na huau sim inah,kumpi na hih tak teh ka tapa khat pen natak lamah a tuding, khat pen na veilamah tudingin hong vaihawmsak hamtang dih oh! ci-in va hopih sim thualthual zawzen uhhii. Leitung mit in en ni ci leeng, tua pen a tei sim tham pawlkhat ahi ve! Ih nute bang hi leh bel tate ading hong vai hawmpihzo hong vansak zo ci a, aki lungdam mahmah deep dinghi.A taktak in cileeng ama ngaihsutna ah Zeisu pen leitung kumpi ding himawk ahihtak ciangin, ka tate alian pen hiding, sia hiding, Ulian hiding, mite zahtak khat hiding cih amau deih lam vive hanciam uh a,tua pen Topa Zeisu deihna tawh kituak lo hi.\nA dangte zong heh mahmah uh hi. Banghangin heh mawk uh hiam cih leh amaute zong tua munmah uttek uh ahi ve.Mun deih in kituh nuam tek uh ahi ve.Zalian nuam ulian suak nuam tek uh ahi ve.Topa Zeisu in zong khat vei teh lak ngiat inah, na na en phot dih vo leh ci-in a nungzuite khe a banban in silsak ngiatngiat hi. Zudahte ngeina ah khe silsak cihpen silate nasep ahi ve. Tulaitak i siate bangzah in a pawlpi mite khe a silsak nuam tam? Ahih kei leh kei sia khat in ka pawlpi mite khe bangzah ciang ka silsak nuam tam? Lungsim a gen i hi maw. Pawlkhat ten silsak ngam pong mawk mah ven, ahizongin lungsim takpi mah tawh ahi tam.Sila i hih lam thei a,kiniam khiat na takpi tawh sil ding hi a,Tua pen Topa deihna ahihi.\nA THUM NA:\nTeci hoih hiding.Kha lamah hitaleh leitung lamah hitaleh sumlehpai lam hitaleh innkuan ading hitaleh teci hoih hingiat ding Topan deih hi.1 Cor.11:1 na ah Pawllu in hibangin na ci hi.” Kei in Khazih bang ka gamtat mah bangin note zong kei gamtat bangin na gamta un.”Mi pawl khatten bang ci hiam cih leh kei hih bangin hih kei unla,kei gen bangin na hih un.”cih ahihi.Ahizongin Pawllu in tua bang na ci peuhmahlo hi.Kei hih bang in na hih un ci ngiapngiap hi. Siaten ahizongin,Upate ahizongin, Pasian nasemten ahizongin tua bang i cih ngam ding kisam hi.\nTu hun siate pen den a i gen mah bangin sia ki ut mahmah napin sila kiut hiaulo hi. Gospel pai ciangin zong mite anlim tui lim lamen hipah phot mawk ahi ve.Ak khawng hong kigawh ding lamen hipah phot mawk ahi ve. Tua bang a lamet ding hi peuhmah lo hi,hi vetvetlo hi.Pawllu in kei hih bangin hih un,ci hiau mawk hi.Kei hong etteh un ci hiau mawk ahi ve.Makaiten ih pawlpi mite tungah tua bang icih ngam ding kisam hi.I ci ngam ding hiam?\nA LI NA AH: Pawlpi Upate leh Siampite\nPawlpi khat leh khat Doctrine tawn dan ki banglo hi. A kibang kei zongin i theih ding thukhat ah Pawlpi lutang pen Mihingte hilo in,Zeisu Khazih ahihi. Topa Zeisu in “hih suang tungah ka pawlpi ka lam dinghi. Hell khua kongkhak te in tua pawlpi a zo kei ding uhhi” ci hi. (Mate 16:18) Tua ahih manin Pasian nasem Siampite leh Pawlpi Upate kipum khat a,Khazih ading bek mah bul phuh ding ahihi. Kha lamah Siampiten makaih ding uh a, Pawlpi vai tuamtuamte ah Upate tavuan ding ahihi.Pawlpi sungah panmun deihna tawh pawlkaihnate om thei hi. Tua in pawlpi sung buaina piangsak in,pawl kikhen na dong piangsak thei ahihmanin a hunlap a, siansak pahpah ding Upate leh Siampite tavuan ahihi.\nA NGA NA AH:\nTuucing i hihlam kithei tawntung ding kisam hi. Zawhang 21:15-17 sung enpak lehang -Tua ahih ciangin an a neek khit uh ciangin Zeisu in,” Zawhang tapa Simon aw,hih mite in kei hong it sangin nangh nong it zaw hiam.”ci-in Simon Peter dong hi.Peter in,” A hihi Topa aw,nang kong it na thei hi, a cih ciangin, ka tuute na vaak in ci -in thu a pia hi.Topa Zeisu in ka Tuute na vaak in ci hi.Tuucing i hih lam kiphawk ciat ni. Rev. Dr. Hau Lian Kham (Late)\nPrevious: Pa aw-khum za ngeilo Tapa\nNext: Lau Kei In\nZo vontawite laitual lenna Swe-tui vangkhua – 4\nSingapore pan Malaysia azuan Bus khatleh Lorry kiphukha, mi 14 liam\nSouth East Asia huam sungah 2015 kumsung UNHCR te nasepzia ding lahna\nIndonesia gamsung ah Stock Exchange in akizang innpikhat kicim\nA (3) veina ZBCA Khawmpi lasa ding te Visa ngah ki behlap


url: =Global Buanli Family: Tulaai Leitung Thuthang tuamtuam updates Jan 5,2013\nTulaai Leitung Thuthang tuamtuam updates Jan 5,2013\nKachin mina thautawi KIA leh Palong minam thautawi PSLF te kipawl khawm in kawlgam gaalkaap te tawh Jan 4/14 ni pan nasia tak in kikap uha, asi aliam tampi tak om ahihman in Kawlgam bup kilemna tawh kisai thukikupding nawngkaai sak zoding hi ci in PSLF te in taangkokhia uhhi.\nKaren minam thau tawi KNU Makaaipi Buhkyohkyi Saw Mu Thu Si Phu leh alawmte Jan 5/2014 ni in Kawlgam President U Thein Sein, Kawlgaal kaap zalian pawlkhat tetawh kawlgam kilemnading kimukhawm uha, kihona sialo hi ci in KNU te in genkhia uhhi.\nThailand gam i Prime Minister azaa pan akhawlnading leh Jan 13,2014 anunung peen Thailand kumpi nasepna akhawlcip nading ngeen in Thailand kumpi langpang pawl mi a tulsawmlom asim in Jan 5,2014 nipan Bangkok khuapi sung lungphona kipan kik ziahziah uhhi.\nUSA gam leh Canada gam the ah kumdang saang in alamdang mahmah tham in khuavot a, vuuk zong tamzaw ding ci in Khuahun siamte in Jan 5/14 ni in taangkokhia uhhi. USA asang lam leh Canada te ah Jan 4-5,2014 nisung -58 F Degree , Kentucky bang ah alamdang mahmah in 2F Degree cihbang in votding ci hi.\nIsrael gam Tel Aviv khuapi ah Africa gam pan gambeel peemta mipi 1,000 vaal in Jan 5,2014 ni in nasia tak in lungphona nei uhhi. Israel kumpi thukhun in Israel gamsung ah phalna omlo a aluut simte thusitlo in kum1 ciang thongkiathei chi thu adeihlo uh ci in genkhia uhhi.\nSaudi Arabia gam Mashhad khuapi pan Medina khuapi abawh khualzin mi 315 apua Saudi Arabian Airlines Boeing 767 Jan 5,2014 ni in cimawh in thukin in leitu a, mi 29 liam in thum naakpi tak in liam hi ci in Saudi Airline te in taangkokhia uhhi.\nPope Francis in Jan 5/2014 ni nipi thupha piak kawm in May kha 24-26 sung Israel gam Holly Land, Jerusalem, Bethlehem leh West bank te ah hawh in Jesu khekhaap zuiding kazin ding ci in Vatican pan taangkokhia hi.\nBangladesh gam gambup kiteelna adeihlo mipi te leh palik te nasia tak in Jan 5,2014 kibuai uha, mipi 18 si in tampi tak liam uhhi. Monday Jan 6 ni kiteelna ah guahzawhna angahte taangkokhia ding in geelna nei uhhi.\nPosted by Thang Khawm Pauzomi at 5:47 AM